
Ա. ՄՈՒՏՔ
	Ներկայ ժամանակներուն, միջ-եկեղեցական շարժումը կրօնական աշխարհին մէջ ընդհանրապէս եւ եկեղեցիներու կեանքին մէջ մասնաւորաբար` յատկանշական երեւոյթ մըն է, որ իր զօրեղ ազդեցութիւնը ձգած է եկեղեցիներու մտածողութեան, առաքելութեան, յարա-բերութեան ու վկայութեան վրայ։ Արդարեւ, «կարելի չէ հասկնալ եկեղեցւոյ կեանքն ու առաքելութիւնը ներկայ ժամանակներուն, առանց միջ-եկեղեցական շարժումին», ինչպէս կը հաստատէ Ն.Ս.Օ.Տ.Տ. Արամ Ա. Կաթողիկոս։
	Միջ-եկեղեցական շարժումին նպատակն է եկեղեցիներու միջեւ փոխ-յարաբերութիւնը աւելի զարգացնել, գործակցութիւնը առաւել ամրապնդել, աստուածաբանական եւ դաւա-նաբանական տարակարծութիւնները փարատել, որոնել համաձայնութեան բանաձեւեր՝ եկեղեցիները յուզող բարոյագիտական ու ընկերային հարցերու գծով, եւ զանոնք առաջնորդել Քրիստոսի «խորհրդական մարմին»ին` եկեղեցւոյ միութեան։ Այս բոլորը իրագործելու համար, միջ-եկեղեցական շարժումը միայն աստուածաբանական քննարկումներով չզբաղիր, այլ իր գործունէութեան մէջ կը ներառէ աշխարհը յուզող զանազան հիմնախնդիրներ` կենսոլոր-տային մտահոգութիւններէն սկսեալ մինչեւ մարդկային իրաւանց հարցեր, եւ ներկայիս նոյնիսկ՝ ողջ մարդկութիւնը ցնցող «Քորոնա» ժահրի համաճարակը։
	Միջ-եկեղեցական շարժումը, իր համաքրիստոնէական առաւել կազմակերպուածութեամբ, յատկապէս 20-րդ դարու երկրորդ կէսէն ետք, եկեղեցիներու աղօթական կեանքով կը ջրդեղուի եւ եկեղեցւոյ միութեան տեսլականով կ’առաջնորդուի` ի պատասխան Հօր Աստուծոյ ուղղուած տէրունական խնդրանքին. «Կ’աղօթեմ որ անոնք բոլորն ալ մէկ ըլլան, ինչպէս որ դուն, ո՜վ Հայր, իմ մէջս ես եւ ես քու մէջդ, այնպէս ալ անոնք մեր մէջ ըլլան, որպէսզի աշխարհը հաւատայ, որ դուն ղրկեցիր զիս» (Յհ 17.21)։ Միջ-եկեղեցական շարժումը իրարու հանդէպ փոխադարձ սիրով եւ յարգանքով կը խթանէ ու համագործակցութեան լայն հորիզոններ կը բանայ բոլոր եկեղեցիներուն դիմաց։ Այս օրհնեալ հրաւէրէն անմասն չի՛ մնար նաեւ Հայ Եկեղեցին իր զոյգ Կաթողիկոսութիւններով` հաւատարիմ իր «Միութիւն ի կարեւորս, Ազատութիւն յերկբայականս եւ Սէր յամենայնի» լայնախոհութեան դարաւոր սկզբունքին, եւ անոր հովանիին տակ կը վկայէ ու կը ծառայէ մինչեւ այսօր, որպէս ճշմարիտ որթատունկին` Քրիստոսի պտղաբեր ճիւղերէն մէկը (հմմտ. Յհ 15.5)։

Մեծի Տանն Կիլիկիոյ Կաթողիկոսութեան եկեղեցական-ազգային-միջազգային առաքելութեան հետ սերտ աղերս ունի միջ-եկեղեցական յարաբերութիւններու բնագաւառը, որ Ն.Ս.Օ.Տ.Տ. Արամ Ա. Կաթողիկոսի գահակալութեան քսանհինգ տարիներու ընթացքին կը դառնայ առաւե՛լ կենսունակ, համապարփակ եւ արդիւնաշատ։ 
	Վեհափառ Հայրապետի գահակալութեան սեմին, միջ-եկեղեցական շարժումը սահմա-նող շահեկան յօդուածի մը կը հանդիպինք ՀԱՍԿ պաշտօնական ամսագրին մէջ` «Փոխան խմբագրականի – էքիւմէնիք շարժումը բարիքի աղբիւր», ուրկէ երկու մէջբերում կը կատարեմ ցոյց տալու համար, թէ Մեծի Տանն Կիլիկիոյ Կաթողիկոսութիւնը ինչպէ՛ս կ’ըմբռնէ այս համաքրիստոնէական միութենական շարժումը. «Միջ-եկեղեցական շարժումը եկեղեցւոյ կեանքին ամենէն էական տարածքներէն մէկն է, որ եկեղեցիներուն կը յիշեցնէ միութեան առաջնահերթութիւնն ու եկեղեցւոյ հիմնական առաքելութիւնը, որ է մարդկութեան փրկութիւնը» (ՀԱՍԿ, Նոյեմբեր–Դեկտեմբեր 1996, էջ 586). «Մեծի Տանն Կիլիկիոյ Կաթո-ղիկոսութեան գործօն դերակատարութիւնը միջ-եկեղեցական շարժումի տեղական, շրջա-նային եւ միջազգային մակարդակներուն վրայ, խօսուն վկայութիւնն է Հայ Եկեղեցւոյ այն խորունկ համոզումին, թէ քրիստոնէական եկեղեցւոյ առաքելութիւնն ու կոչումը կ’իրագործուի[ն] միայն ու միայն համատեղ գործակցութեամբ, սիրոյ ու յարգանքի փոխադարձ արտայայտութեամբ» (Նոյն, էջ 588)։
	ՀԱՍԿ-ի նոյն թիւի 589–595 էջերը կը կրեն «Արամ Ա. Կաթողիկոս եւ միջ-եկեղեցական շարժումը» վերնագիրը (նորընտիր Վեհափառ Հայրապետի Հալէպի «Գանձասար» շաբա-թաթերթին շնորհած շահեկան հարցազրոյցին վերատպումով), ուր աւելի հանգամանօրէն կը մանրամասնուին միջ-եկեղեցական շարժումը եւ այդ ծիրէն ներս Հայ Եկեղեցւոյ գործօն դերակատարութիւնը։ 
	ՀԱՍԿ-ի Յունուար 1997 թիւի 43–125 էջերը գրաւող «Ն.Ս.Օ.Տ.Տ. Արամ Ա. Կաթողիկոսի Վատիկան ուղեւորութիւնն ու հանդիպումը Ն.Ս. Յովհաննէս Պօղոս Բ. Պապին հետ» (22–25 Յունուար 1997) յօդուածի ներածականին մէջ, կ’ակնարկուի Մեծի Տանն Կիլիկիոյ Կաթողի-կոսութեան միջ-եկեղեցական Կիլիկեան շրջանին Անթիլիասական շրջանի շարունակակա-նութեան. «Այսօր, յատկապէս միջ-եկեղեցական լայնածիր ու լայնածաւալ յարաբերութիւն-ներու աշխարհէն ներս Հայ Եկեղեցին, ի մասնաւորի Կիլիկեան Ս. Աթոռը, կը ներկայանայ, իբրեւ էքիւմէնիզմի (ecumenism) ռահվիրայ ու գործօն դերակատար՝ Միջին Արեւելեան մակարդակէն սկսեալ (Middle East Council of Churches), մինչեւ միջազգային` համաշխարհային մակարդակ (World Council of Churches)։ Մեծի Տանն Կիլիկիոյ Կաթողիկոսութեան կեանքին այս գիծը նորութիւն չէ, այլ սկիզբ կ’առնէ Փոքր Հայաստանէն` Կիլիկիոյ անմահանուն էքիւ-մէնիստներէն` Շնորհալիներէն ու Լամբրոնացիներէն»։ 
	Տեղին է նշել, թէ 2004-ին ՀԱՍԿ միջ-եկեղեցական լուրերու բաժնին մէջ կ’ամփոփէ միջազգային համագումարի մը ընթացքին Վեհափառ Հայրապետին եօթը կէտերէ բաղկացած վերլուծականը` «Միջ-եկեղեցական շարժումին դիմագրաւած մարտահրաւէրները» նիւթին շուրջ. որմէ կը մէջբերեմ առաջին կէտը. «Հաւասարակշռուած մօտեցում մը անհրաժեշտ է ունենալ «շարժում» եւ «կառոյց» հասկացողութիւններու գծով։ Միջ-եկեղեցական շարժումը ըստ էութեան շարժում է, եւ պէտք է պահէ իր այս նկարագիրը։ Ճիշդ չէ զայն հաստատութենական դրութեան մէջ կաղապարել։ Միաժամանակ, սակայն, շարժում մը ինքզինք արտայայտելու համար կարիքը ունի կառոյցի։ Միջ-եկեղեցական շարժումը պայմաններու բերումով անցնող տասնամեակներուն աւելի շեշտը դրաւ կառոյցին վրայ։ Անհրաժեշտ է յառաջացնել այնպիսի կառոյցներ, ուր շարժումը կարենայ պահել իր ազատութիւնը եւ իւրայատկութիւնը» (ՀԱՍԿ, Դեկտեմբեր 2004, էջ 945):
	Աւարտելու համար Մեծի Տանն Կիլիկիոյ Կաթողիկոսութեան միջ-եկեղեցական շարժումին սահմանումը, կ’արժէ դիմել 31 Յունուար 2020-ին Անթիլիասի մէջ գումարուած միջազգային միջ-եկեղեցական համագումարի առաջին նիստին Վեհափառ Հայրապետին դասախօսութեան, զոր կ’եզրափակէ՝ «Միջ-եկեղեցական շարժումը չի՛ կրնար հեռու մնալ ներկայ ժամանակներու փոփոխութիւններէն ու տագնապներէն։ Այլեւս դաւանական ու աստուածաբանական հարցերը չեն կրնար առաջնահերթ տեղ գրաւել թէ՛ Եկեղեցիներու եւ թէ՛ միջ-եկեղեցական շարժումի կեանքէն ներս։ Եկեղեցիներու միութիւնը հեռաւոր նպատակ է։ Անհրաժեշտ է, որ եկեղեցիներ գործակցին հաւաքական արժէքներու ու ճշմարտութիւններու շուրջ համախմբուելով` ի խնդիր արդարութեան, մարդկային իրաւունքներու, խաղաղ գոյակցութեան ու համերաշխութեան։ Այս ծիրէն ներս, հրամայական անհրաժեշտութիւն է գործակցութիւնը կրօններուն ու ընկերութեան կառոյցներուն հետ։ Ներկայ աշխարհը կը մերժէ որեւէ ձեւի ինքնակղզիացում։ Պէտք է միասին ըլլանք, գործակցինք ու պայքարինք ընկերութիւնը խաթարող ու քանդող չարիքներուն դէմ` համախմբուելով համայնական տեսլականի մը շուրջ» (ՀԱՍԿ, Յունուար 2020, 72)։ 
	Ահաւասիկ, այս համածիրով կը բացուի Վեհափառ Հայրապետի կեանքին մէջ առանցքային տեղ գրաւող միջ-եկեղեցական շարժումը։ 

*
* *
	
Ն.Ս.Օ.Տ.Տ. Արամ Ա. Կաթողիկոսի հոգեւոր ծառայութեան մէջ տիրական տեղ կը սկսի գրաւել միջ-եկեղեցական յարաբերութիւններու մարզը, երբ 1968-ի իր աբեղայական ձեռնադրութենէն ետք, Ն.Ս.Օ.Տ.Տ. Խորէն Ա. Կաթողիկոսի հայրական քաջալերանքով, Հայր Արամ կը ստանձնէ տարիներուն հետ առաւել աճող միջ-եկեղեցական լայն պատաս-խանատուութիւններ, որոնց կը փարի իւրայատուկ խանդով։
	«Հաւատամք եւ ի մի միայն, ընդհանրական եւ առաքելական սուրբ եկեղեցի» եկեղեցաբանական հանգանակով առաջնորդուած, Վեհափառ Հայրապետը միջ-եկեղեցական շարժումին բազմահարթակ բեմը կ’օգտագործէ աշխարհասփիւռ եկեղեցիներու ընտանիքին մէջ Հայ Եկեղեցւոյ մասնայատկութիւնը բացայայտելու եւ ընդգծելու։ Արամ Աբեղայի անդրանիկ քարոզը մարգարէական կանխատեսութեան նման կը հնչէ, երբ «Եկեղեցին` մեր «Թաբոր Լեռ»ը խորհրդածական յօդուածին մէջ կը հաստատէ. «Հայ ժողովուրդը եղաւ այն միակ ժողովուրդը, որ որպէս ազգ ու պետութիւն առաջինը հանդիսացաւ լսելու աստուածային ձայնը՝ «Յոտն կացէք եւ մի՛ երկնչիք», եւ հեթանոս բազմաստուածութեամբ արբշիռ հայ աշխարհը ամբողջ լուսաւորուեցաւ, պայծառակերպուեցաւ քրիստոնէութեան սրբազան լոյսով։ Այդ լոյսին մէջ ու այդ լոյսին համար բարձրացաւ Հայաստանեայց Առաքելական սուրբ եկեղեցին` հայ ժողովուրդի՛ Թաբոր լեռը, իր կամքին պէս` տոկուն, իր հոգիին պէս` պայծառ, իր պատիւին պէս` բարձր, իր կեանքին պէս՝ տառապալից եւ իր ճակատագրին պէս` մարտիրոս» (ՀԱՍԿ, Օգոստոս–Հոկտեմբեր 1968, էջ 304):
	Հայր Արամ միջ-եկեղեցական շարժումին պաշտօնապէս կը սկսի մասնակցիլ 29 Սեպտեմբեր–4 Հոկտեմբեր 1969-ին, Լիբանանի մէջ, Մերձաւոր Արեւելքի Աստուածաբանական Գիտութեանց Կեդրոնին (Association for Theological Education in the Near East) կազմակերպած Ս. Գրոց ուսմանց շաբաթին բերած իր մասնակցութեամբ, որպէս Մեծի Տանն Կիլիկիոյ Կաթողիկոսութեան պատուիրակութեան անդամներէն մէկը (ՀԱՍԿ, Նոյեմբեր–Դեկտեմբեր 1969, էջ 531–534)։
	Հայր Արամ, ապա՝ Արամ Սրբազան եւ Արամ Կաթողիկոս նո՛յն եւ մէ՛կ պայծառ տեսլականով ու յարաճուն նախանձախնդրութեամբ միջ-եկեղեցական շարժումն ու միջ-կրօնական յարաբերութիւնները կ’ըմբռնէ, կը վերլուծէ, կ’ապրի եւ կ’ապրեցնէ Մեծի Տանն Կիլիկիոյ Կաթողիկոսութեան ճամբով ու Հայ Եկեղեցւոյ բազմածիր առաքելութեան շրջագծին մէջ` ի շահ հայ ազգի հաւաքական ձգտումներուն։ Տեղին է ընդգծել, թէ Մեծի Տանն Կիլիկիոյ Կաթողիկոսութեան միջ-եկեղեցական, միջ-կրօնական եւ միջազգային ճառագայթումը պատիւ կը բերէ Հայ Եկեղեցւոյ եւ միաժամանակ թատերաբեմը կը հանդիսանայ հայութիւնը յուզող հարցերը լուսարձակի տակ բերելու, որուն մէջ կարեւոր բաժին մը յատկացուած է Հայոց Ցեղասպանութեան եւ հայ ժողովուրդի պահանջատիրութեան։ Վեհափառ Հայրապետի Հայաստանին, Արցախին եւ հայ դատին բերած մեծ նպաստը առանձին յօդուածով լոյս տեսած է ՀԱՍԿ-ի սոյն թիւին մէջ։
	Միջ-եկեղեցական հանդիպումի մը ընթացքին, Վեհափառ Հայրապետը միջ-եկեղեցական շարժումին եւ Մեծի Տանն Կիլիկիոյ Կաթողիկոսութեան առնչութիւնը կը ներ-կայացնէ հետեւեալ բնորոշումով. Միջ-եկեղեցական շարժումին նպատակը միայն եկե-ղեցիներու միութիւնը չէ, այլ եկեղեցիներու միջեւ գործակցութիւն յառաջացնելն է՝ այսօրուան աշխարհի մտահոգութիւններն ու մարտահրաւէրները միասնաբար դիմագրաւելու համար: Միջ-եկեղեցական շարժումը մեր եկեղեցւոյ ու մեր Ս. Աթոռին համար կարեւոր շարժում մըն է, որով մենք կը բացուինք արտաքին աշխարհին, ուր կը պարզենք մեր հարցերը, մեր պահանջներն ու մեր արժէքները: Եւ ահա մենք այդ շարժումի ճամբով, մեր հոգեմտաւոր արժէքները բացած ենք ուրիշներուն առջեւ եւ միջազգային շրջանակներէ ներս արծարծած մեր ազգային իրաւունքներու հարցը: Միջ-եկեղեցական շարժումը կը մնայ կարեւոր առաջնահեր-թութիւն մը մեր դարաւոր Սուրբ Աթոռի բազմերես առաքելութեան մէջ։
	Յատկապէս 11 Սեպտեմբեր 2001-ին Ամերիկայի Միացեալ Նահանգներուն մէջ տեղի ունեցած ահաբեկչութենէն ետք, Արամ Ա. Կաթողիկոս կը հրաւիրէ միջ-եկեղեցական շարժումը միջ-կրօնական երկխօսութիւնը դարձնելու իր օրակարգին մնայուն կէտերէն մէկը: Չմոռնանք, որ Միջին Արեւելքի շրջագծին մէջ քրիստոնեայ-իսլամ համակեցութիւնը առաւել քան երբեք կը մնայ այժմէական, գոյութենական եւ հրատապ հարց:
	Այս յօդուածին էջերը նեղ կու գան Արամ Ա. Կաթողիկոսի միջ-եկեղեցական իրագործումներով հարուստ կեանքը հանգամանօրէն ներկայացնելու, երբ անոր փորձենք կցել Մեծի Տանն Կիլիկիոյ Կաթողիկոսութեան միջ-եկեղեցական յարաբերութիւններու բաժան-մունքին գործունէութիւնը եւս։ Կատարածս նոյնիսկ մանրամասնեալ ժամանակագրութիւն չէ, այլ` գլխաւոր առիթներուն գլխաւորագոյննե՛րը ուրուագծել եւ անոնցմով յատկանշուածը սեւեռումի առարկայ դարձնել։ 
Անթիլիասի Կաթողիկոսարանի դիւանատունն ու արխիւատունը, միջ-եկեղեցական ու միջ-կրօնական յարաբերութիւններու բաժանմունքը, ՀԱՍԿ-ը, կայքէջն ու տեղեկատուական բաժանմունքը եւ Ազգային Ընդհանուր Ժողովներու տեղեկագրերն ու հայ եւ միջ-եկեղեցական տպագիր ու առցանց լրատուութիւնը կը մնան Վեհափառ Հայրապետի միջ-եկեղեցական իրագործումները պահպանող վաւերագրեր, որոնց կը դիմենք լրացուցիչ տուեալներ քաղելու եւ կատարուած երախտարժան աշխատանքին կշռադատումը կատարելու համար։

Բ. ԽՄՈՐՈՒՄ ԵՒ ՓՈՐՁԱԴԱՇՏ
	Մեծի Տանն Կիլիկիոյ Կաթողիկոսութեան միջ-եկեղեցական յարաբերութիւններու Անթիլիասեան ժամանակաշրջանի 1930–1995 տարիներուն վրայ նետուած հպանցիկ ակնարկ մը մեր դիմաց կը բանայ մեր Սուրբ Աթոռին անցած քանի մը իրարագոյց փուլերը այս կալուածին մէջ։
	Երջանկայիշատակ Սահակ Բ. Կաթողիկոսի եւ Երջանկայիշատակ Բաբգէն Ա. Աթոռակից Կաթողիկոսի օրերուն, միջ-եկեղեցական յարաբերութիւնները առաւելաբար կը սահմանափակուին Լիբանանի մէջ Մարոնիթ եկեղեցւոյ հետ մշակուած սիրալիր կապերով։ Յատկանշական է ՀԱՍԿ-ի առաջին տարուան երկրորդ թիւին մէջ տեղ գտած «Մարօնիտ պատրիարքարանի եւ Կաթողիկոսարանիս յարաբերութիւնները» նկարագրականը, որ կ’եզ-րափակուի հետեւեալ նախադասութեամբ. «Պատմական օր մը եղաւ Փետր. 11 Հինգշաբթին Անթիլիասի Կաթողիկոսարանին համար, երկու եկեղեցիներու հոգեւոր պետերուն միջեւ հաստատուած բարեկամութեան այս արտայայտութեամբ» (ՀԱՍԿ, Փետրուար 1932, էջ 8)։ Մարոնիթ եւ հայ եկեղեցիներու ջերմ յարաբերութիւններու այս առաջին պաշտօնական արձանագրութիւնը կարելի է բնորոշել որպէս Մեծի Տանն Կիլիկիոյ Կաթողիկոսութեան միջ-եկեղեցական յարաբերութիւններու վճռորոշ մեկնակէտը։
	Երջանկայիշատակ Պետրոս Ա. Կաթողիկոսի կարճատեւ գահակալութեան եւ Երջանկայիշատակ Գարեգին Ա. Կաթողիկոսի առաւելաբար մշակութային աշխոյժ գործունէութեամբ բնորոշուած տարիներուն կը յաջորդէ Երջանկայիշատակ Զարեհ Ա. Կաթողիկոսի օրով յատկապէս Եկեղեցիներու Համաշխարհային Խորհուրդի (ԵՀԽ) հետ ծաւալող յարաբերութիւնը ապա՝ եւ Մեծի Տանն Կիլիկիոյ Կաթողիկոսութեան յիշեալ Խորհուրդի անդամակցութեան փուլը: 9 Օգոստոս 1962-ին, Փարիզի մէջ գումարուող Եկեղեցիներու Համաշխարհային Խորհուրդի Կեդրոնական Վարչութեան ժողովի ընթացքին, ի շարս հինգ այլ Եկեղեցիներու, Ս. Էջմիածնի Ամենայն Հայոց Կաթողիկոսութիւնն ու Մեծի Տանն Կիլիկիոյ Կաթողիկոսութիւնը կ’անդամակցին Խորհուրդին, որպէս մէ՛կ Հայ Եկեղեցւոյ առանձին ու անկախ միաւորներ, հետեւեալ անուններով. Հայ Առաքելական Եկեղեցի - Էջմիածնի Կաթողիկոսութիւն. Հայ Առա-քելական Եկեղեցի - Կիլիկիոյ Կաթողիկոսութիւն։ Այս հանգրուանը կարելի է նկատել մեր Ս. Աթոռի միջ-եկեղեցական յարաբերութիւններու ծանօթացումի շրջանը։ 
	Երջնկ. Խորէն Ա. Կաթողիկոսի հայրապետութեան շրջանը կը յատկանշուի միջ-եկեղեցական յարաբերութիւններու տեղայնական եւ շրջանային շեշտադրումներով, երբ 1974-ին Մեծի Տանն Կիլիկիոյ Կաթողիկոսութիւնը կը հանդիսանայ Միջին Արեւելքի Եկեղեցիներու Խորհուրդի (ՄԱԵԽ) հիմնադիր անդամներէն մէկը։ 1974-ին Արամ Վարդապետ կը դառնայ Խորհուրդի Գործադիր Վարչութեան անդամ, եւ 1975-ին՝ մեր Սուրբ Աթոռի միջ-եկեղեցական յարաբերութիւններու ընդհանուր քարտուղար։
	1977-էն սկսեալ Երջանկայիշատակ Գարեգին Բ. Աթոռակից Կաթողիկոս իր միջ-եկեղեցական յարաբերութիւններու տեղական, շրջանային եւ համաշխարհային երկարամեայ փորձառութիւնը կը շաղախէ իր հայրապետական բարձրագոյն պատասխանատուութիւններուն։ Հարկ է նշել, թէ Լիբանանի քաղաքացիական պատերազմը եւս միջ-եկեղեցական զօրակցութեան պատեհութիւններ կը ստեղծէ եւ մինչեւ 1995 երկարաձգուող տարիները Մեծի Տանն Կիլիկիոյ Կաթողիկոսութեան համար կը վերածէ միջ-եկեղեցական յարաբերութիւններու կարծրատիպերը փշրելու եւ այդ ծիրէն ներս մեր կապերը առաւել սերտացնելու շրջանի մը։
	Թէեւ Կիլիկիոյ մէջ մեր եկեղեցին, որոշ իմաստով, բացուած էր աշխարհին, սակայն 1950-ական թուականներէն սկսեալ մեր Ս. Աթոռը յատուկ կարեւորութիւն կ’ընծայէ միջ-եկեղեցական յարաբերութիւններուն։ Մանաւանդ 1962-էն ետք, Գարեգին Բ. եւ Արամ Ա. Վեհափառ Հայրապետներու, եւ անոնց աջակցող միաբան հայրերու ու աշխարհական ներկայացուցիչներու աշխոյժ մասնակցութեամբ, մեր Սուրբ Աթոռը գործօն դերակատարութիւն կ’ունենայ միջ-եկեղեցական շարժումին մէջ։

Գ. ԵՆԹԱՀՈՂ
	Երբ Հայ Եկեղեցւոյ Նուիրապետական չորս Աթոռներու դարաւոր գոյութիւնն ու դերակատարութիւնը նկատի ունենանք` կ’անդրադառնանք, թէ պատմական եւ խորհըր-դանշական ենթահողը որքա՜ն կենսական է։ Երուսաղէմի Պատրիարքութիւնը հայութիւնը կը հրապուրէ Քրիստոսի ապրած սրբադրոշմ տարածքին վրայ անընդմիջաբար մնացած ըլլալու հանգամանքով. Ս. Էջմիածնի Ամենայն Հայոց Կաթողիկոսութիւնը հայութիւնը կը մագնի-սացնէ Միածնաէջ «լոյսի խորան»ի գրաւչութեամբ. Կոստանդնուպոլսոյ Պատրիարքութիւնը հայութիւնը կ’ագուցէ մեր մշակութային դարաւոր հարուստ կեանքի հոլովոյթին եւ հայոց ցեղասպանութեան պահանջատիրական պայքարին. Մեծի Տանն Կիլիկիոյ Կաթողիկոսութիւնը, Կիլիկիայէն արմատախիլ եղած այս հայ հաւաքականութիւնը, յարաբերաբար այս բոլորին, աշխարհով մէկ ցրուած հայութեան տարտղնուած կեանքին մէջ, Արամ Ա. Կաթողիկոսի դիպուկ բնորոշումով՝ ինքզինք կ’ըմբռնէ որպէս հաւատքի՛ առաքելութիւն եւ ազգայի՛ն ծառայութիւն։
	Մեծի Տանն Կիլիկիոյ Կաթողիկոսութիւնը իր ժողովուրդի զաւակներուն հետ գաղ-թական կը դառնայ եւ 1930-ին եւ կը հաստատուի Անթիլիաս։ Եթէ Կիլիկիան որոշ տարազաւորումով Սփիւռք էր, սակայն թագաւորական թագով եւ կաթողիկոսական մականով միաժամանակ փոքր Հայաստան եղած է` հայրենի հողին ուժականութիւնը փոխանցելով հոն ապրող սերունդներուն։ 
	Անուրանալի է Հայ Եկեղեցւոյ հայ ինքնութեան աւանդական մկրտարանն ու գան-ձարանը ըլլալու իրողութիւնը։ Մեր Սուրբ Աթոռը Հայ Եկեղեցւոյ ծոցին մէջ իրեն վերա-պահուած պատասխանատու դերակատարութիւնը կը ստանձնէ հայ կեանքը կածանէն քառուղի տանելով` երբ կը տեսնէ, թէ հայ ազգի զաւակները հայ Սփիւռքի այլազան ուղիներուն վրայ ցրւումէ հաւաքում, խմբում եւ միաւորում գալու մարտակոչին դիմաց կը գտնուին։ Ան ա՛յս կը կատարէ իր ներքին հոգեւոր-ազգային լինելութեան զօդելով արտաքին յարաբերութ-իւններու բնագաւառը` հայեցին եւ ընդհանրականը ագուցելով ու Հայ Եկեղեցւոյ հայ ինքնութիւնը պահպանող ու կերտող դերը միջ-եկեղեցական, միջ-կրօնական եւ միջազգային երկխօսութիւններով դաշնաւորելով։ Ա՛յս բնագաւառն է յատկապէս, որ Արամ Ա. Կաթողիկոսի հայրապետութեան շրջանին ծանօթացումէ առաւել սերտացումի եւ գործակցութեան կը վերածուի` իրարու մասին չգիտնալէն–գիտնալէն իրարու ճանչնալու եւ իրարու հետ գործելու ի խնդիր, առանց մեր մայր ճանապարհէն շեղելու աշխարհին հետ քայլ պահելու եզակիութեամբ:
	Եթէ մեր Սուրբ Աթոռը ուրիշին մօտենալն ու անոր հետ մտերմանալը տարագրի տատամսոտ քայլերով կը սկսի` աստիճանաբար կ’անդրադառնայ, թէ ուրիշը իր տարբերութեամբ մեզ խնդրական դարձնելով հանդերձ, մեկուսացումէ կ’ազատագրէ, մեզ ինքնաճանաչումի կը մղէ, մեզ մեզի՛ հետ կը հարազատացնէ եւ մեր ինքնութիւնը մեր նոյնութեան մէջ տեսնելու փակուղիէն դուրս կը բերէ, որպէսզի գիտնանք, թէ ուրիշը,–ինծի պէս չեղողը–, եւս կայ, որ իմ դրացս է։ Հայելիի յստակութեամբ հիանալի ինքնացոլացում է սա՝ երբ ամէն անգամ հայելիին մէջ մենք զմեզ նոյն անձը չենք տեսներ, եւ միայն մենք մեզ չենք տեսներ հոն…։ 
	Ասոնք կատարուածը գերագնահատող պատահական կամ չափազանցուած հաստատումներ չեն, այլ փորձ մը՝ մեր հայադրոշմ հարազատ պատկանելիութիւնը դուրսին, օտարին առջեւ-հետ աշխարհիմացութեամբ ապրելու կարելիութիւնը բացող եւ այլն ու այլութիւնը ըմբռնելու շարունակական յաջող ճիգը բարացուցող` համամարդկային հարթակի վրայ։ 
	Վերոնշեալ երեւոյթներուն ու մտածումներուն Արամ Ա. Վեհափառ Հայրապետը լայնօրէն անդրադարձած է իր խօսքերուն ու գիրքերուն մէջ, որովհետեւ իր գահակալութիւնը կը համընկնի համաշխարհայնացումին։ Փոխայցելութիւններու, անձնական կապերու եւ բազմատեսակ ու անծայրածիր հաղորդակցութեան ցանցին օգտագործումով, Մեծի Տանն Կիլիկիոյ Կաթողիկոսութիւնը օտար եկեղեցիներու, կրօններու եւ կառոյցներու փորձըն-կալումը կատարելով, ինքզինք աւելի լաւ կը ճանչնայ, կը ներկայացնէ եւ կ’ամրագրէ` աւանդութիւններով ամրապնդուած եւ միաժամանակ արդիականութեամբ յագեցած –– եւ այս՝ ընդհանրապէս, եւ ո՛չ սոսկ, աստուածաբանական ու եկեղեցաբանական ոլորտներուն մէջ։ Այսպիսով Անթիլիասը աշխարհագրական կայքէ մը անդին կը վերածուի երկխօսական լինելութեան շարժումի եւ «հոգեւոր-մշակութային հայրենիքի. ամրակուռ յենարան, որուն սեղմ սահմանումը տուած է Նորին Սրբութիւնը 2008-ին հայ երիտասարդութեան–, ինչու չէ նաեւ մեր ժողովուրդի բոլոր զաւակներուն հետ–, իր առցանց երկխօսութեան ճամբով` “How to interact with globalization” խորագրին տակ, ուր մշակոյթի եւ համաշխարհայնացումի հանգոյցը կը քակէ հետեւեալ հաստատումներով, զորս յապաւումներով կ’արձանագրեմ հոս. 
	“I consider my sharing of perspectives and concerns with our youth on special occasions and in respect to important and timely issues to be a vital dimension of my pontifical ministry. I believe that we must engage our youth in responsible dialogue with our Church, with our community and the world at large. It is my deep conviction that our youth must not only listen but also talk, not only take but also give, not only wait but also act, not only follow but also lead in all spheres and at all levels of our common life.
	In my opening remarks to the International Conference on “Culture of Cilician Armenia”, organized by the Armenian Catholicosate of Cilicia, January 14–18 2008, in Antelias, I said that “critical openness and creative interaction have been significant features of Armenian culture in Cilicia.”
	What do we mean by culture? Let me underscore a few points:
	1) Culture is the totality of a community’s life in its various aspects, dimensions and expressions. 
	2) Interrelation and interaction are conditioned by culture. 
	3) Culture is the self-expression of a person or community in time and space, and it is essential for human survival. 
	4) Culture is a force which can be used in contradictory ways. It can become a source of prosperity and creativity. It can also lead to self-contained existence and marginalization.
	5) Culture must respond to the challenges and changing conditions of its environment and time. To remain relevant, reliable and credible, culture must reflect the realities of its time and place. 
	Indeed, this is how we perceived our culture and its role in Armenian Cilicia (11th to 14th centuries) which became the first Armenian organized diaspora. Our experience in Cilicia is a model and a point of reference in the context of the global Armenian diaspora.
	In a globalized world, which destroys all cultural norms and patterns and promotes a mono-culture, its own culture, we as Armenians must stick firmly to our centuries-old cultural values and traditions, paradigms and norms. But how? In fact, being directly exposed to the forces and values of the culture of globalization, on the one hand, and affirming our own culture, on the other hand, is not easy. Indeed, a globalized Armenianess is arising with globalization. Armenian diaspora is a global reality; it has also its contextual expressions. How to engage in creative dialogue these two dimensions which affect the way we perceive and articulate our identity? This requires strategy and vision. We face this challenge daily and existentially. Let me share with you my perspectives.–
	a) We cannot stop the steady penetration of globalization into our life. But we must not blindly appropriate the changes and values offered by globalization. We must know how to dialogue critically and responsibly with this new culture.
	b) Dialoguing with globalization is risky; it is both enriching and distorting. If openness towards the culture of globalization is not underpinned by a firm conviction of the crucial importance of our cultural and spiritual heritage for the survival of our people, then it becomes a source of alienation.
	c) We must dialogue with globalization in order to keep our culture from becoming parochial. Opening our traditions and values to globalization will give to Armenian culture broader perspectives and new insights. It will also strengthen the inner resistance of our culture.
	d) Dialoguing with globalization will not only promote interactive approaches; it will also challenge our culture to renew itself. Renewal will make Armenian culture more perceptive and receptive, more relevant and meaningful to modern Armenian man and woman. 
	e) Dialoguing generates tolerance. This inherent character of our culture, which acquired tangible expression in the Cilician period of our history, needs to be emphasized and given concrete manifestation. Indeed, preserving the ethos and identity of our culture is the cardinal task of each Armenian. Yet, we must accept and respect others’ cultures, and the dignity and freedom of others.
	If a culture does not undergo a continuous process of evolution and renewal, it will become history. Likewise, if a nation does not remain faithful to its culture, it will disappear from the arena of history. Therefore, it is through FAITHFULNESS and OPENNESS, that the Armenian youth will be able to preserve our cultural heritage, the source of our identity, becoming at the same time an integral part of broader society.” (Taking the Church to the People, Antelias, 2011, pp. 214-218).

Դ. ԱՆԿԻՒՆԱԴԱՐՁ
	1995-ը անկիւնադարձ կը հանդիսանայ Մեծի Տանն Կիլիկիոյ Կաթողիկոսութեան ժամանակակից պատմութեան մէջ, երբ հայրապետական գահ կը բարձրանայ Արամ Ա. Կաթողիկոս եւ իր միջ-եկեղեցական յարաբերութիւններու պատկառելի վաստակն ու սերտ կապերը ի սպաս կը դնէ մեր Սուրբ Աթոռի միջ-եկեղեցական, միջ-կրօնական եւ միջազգային արգաւանդ յարաբերութիւններու խորացումին, ծաւալումին ու առաւել կազմակերպումին։ Անխորտակ հիմքեր կը դրուին եւ նոր կամուրջներ կը նետուին` քրիստոնէական արժե-համակարգով սնող միջ-եկեղեցական յարաբերութիւններու կռուանի մը վերածելով Անթիլիասը, որ կը շարունակէ բազմազանութեան ոլորապտոյտին մէջ բռնուած աշխարհաքա-ղաքացի հայորդիները,–Հայաստան–Հայ Սփիւռք–Հայ սփիւռքներ, հայեցիութիւն–կոտորակեալ-հայեցիութիւն–ոչ-հայեցիութիւն, հայ-օտար/օտարներ–, նոր ինքնութեամբ–ինքնութիւններով կերտել` միաժամանակ տարբեր մշակոյթներու մէջ ապրիլն ու ստեղծագործելը հրա-շախառնելով եւ սփիւռքեան այս փորձառութիւնը սերունդէ սերունդ փոխանցելով։
	Վեհափառ Հայրապետը, իր վարդապետական օրերէն, հետեւողական բծախնդրութեամբ կը մասնակցի միջ-եկեղեցական շարժումին եւ կը վարէ բազմաթիւ պատասխանատու պաշտօններ։ Այսպէս` 
● 1970-էն սկսեալ Նորին Սրբութիւնը իր մասնակցութիւնը կը բերէ Եկեղեցիներու Համաշխարհային Խորհուրդի զանազան բաժանմունքներու աշխատանքներուն. ան անդամ կը դառնայ երիտասարդական բաժանմունքին, հաւատք եւ կարգ յանձնաժողովին ու անոր գործադիր վարչութեան, 1983-ի Վանգուվըրի (Քանատա) համաժողովին Կեդրոնական Վարչութեան անդամ կ’ընտրուի, 1991-ի Գանպերայի (Աւստրալիա) համաժողովին կեդրո-նական եւ գործադիր վարչութիւններու ատենապետ կ’ընտրուի եօթը տարուան համար. ան առաջին Ուղղափառ եւ ամենէն երիտասարդ ատենապետը կ’ըլլայ Խորհուրդի պատմութեան մէջ։ 1998-ի Հարարէի (Զիմպապուէ) համաժողովին ան միաձայնութեամբ ատենապետ կը վերընտրուի եւ կը դառնայ Խորհուրդի պատմութեան մէջ առաջին վերընտրուած ատե-նապետը։ Արամ Ա. Կաթողիկոսի ատենապետ ընտրութիւնը եւ վերընտրութիւնը կը յատկանշուին աստուածաբանական, վարչական, յարաբերական մարզերէն ներս իր ունեցած բացառիկ կարողութիւններով ու հարուստ փորձառութեամբ։
● 1977-ին Նորին Սրբութիւնը կը նշանակուի Մեծի Տանն Կիլիկիոյ Կաթողիկոսութեան ներկայացուցիչը Վիեննայի Բրօ Օրիէնթէ կաթոլիկ էքիւմէնիք կազմակերպութեան մօտ, եւ ապա կ’ընտրուի Բրօ Օրիէնթէի պատուոյ անդամ։ 
● Որպէս հիմնադիր, Նորին Սրբութիւնը միջազգային մակարդակի վրայ կը մասնակցի Ուղղափառ եկեղեցիներ-Արեւելեան Ուղղափառ եկեղեցիներ, Բարեկարգեալ եկեղեցիներ- Արեւելեան Ուղղափառ եկեղեցիներ աստուածաբանական երկխօսութիւններուն, եւ Ուղ-ղափառ եկեղեցիներ-Աւետարանական եկեղեցիներ խորհրդակցութեան։ 
● Նորին Սրբութիւնը կարեւոր դեր կ’ունենայ Արեւելեան Ուղղափառ եկեղեցիներ- Կաթոլիկ եկեղեցի եւ Արեւելեան Ուղղափառ եկեղեցիներ-Անկլիքան եկեղեցի աստուա-ծաբանական երկխօսութիւններու նախաձեռնութեան մէջ։ 
● Նորին Սրբութիւնը մնայուն անդամ կը դառնայ շրջանային եւ միջազգային աստուա-ծաբանական ու միջ-եկեղեցական շարք մը կազմակերպութիւններու։

1998-ի Յունուարին Վեհափառ Հայրապետը կը հաստատէ Անթիլիասի միջ-եկեղեցական յարաբերութիւններու բաժանմունքը եւ կը նշանակէ միջ-եկեղեցական յարաբե-րութիւններու յանձնախումբը` Մեծի Տանն Կիլիկիոյ Կաթողիկոսութեան միջ-եկեղեցական յարաբերութիւններուն աւելի կազմակերպուածութիւն տալու համար։ Յանձնախումբին մաս կը կազմեն եօթը միաբաններ եւ եօթը աշխարհականներ՝ թեմերէն։ Երկար տարիներ միջ-եկեղեցական յարաբերութիւններու բաժանմունքը կը վարէ Գերշ. Տ. Նարեկ Արք. Ալեէմէզեան։ Ներկայ վարիչն է Հոգշ. Տ. Հրանդ Վրդ. Թահանեան։ 
	Այս բաժանմունքին ճամբով, Մեծի Տանն Կիլիկիոյ Կաթողիկոսութեան միջ-եկեղեցական յարաբերութիւնները կը դառնան աւելի կազմակերպ եւ կանոնաւոր, ու Կաթո-ղիկոսարան-թեմեր գործակցութիւնը կը զօրանայ միջ-եկեղեցական յարաբերութիւններու ծիրին մէջ, որուն մեծապէս կը նպաստեն Անթիլիասի մէջ կազմակերպուած միջ-եկեղեցական կազմաւորումի սեմինարները` երեք ընդհանուր (5–6 Մարտ 1998, 25–30 Նոյեմբեր 2003 եւ 11–17 Օգոստոս 2009) եւ մէկ շրջանային (18 Օգոստոս 2005, Լիբանանի, Բերիոյ եւ Կիպրոսի թեմերուն համար)։ 5 եւ 6 Մարտ 1998-ին, Անթիլիասի մէջ, միջ-եկեղեցական յարաբերութիւններու բաժանմունքը կը կազմակերպէ կլոր սեղանի երկու զրոյց` «Հայ կինը եկեղեցւոյ եւ ընկերութեան կեանքին մէջ» եւ «Միջ-եկեղեցական շարժումը յարափոփոխ աշխարհի մէջ»։
	Վեհափառ Հայրապետը յատուկ կարեւորութիւն կ’ընծայէ Մեծի Տանն Կիլիկիոյ Կաթո-ղիկոսութեան Հիւսիսային Ամերիկայի երեք թեմերուն եւ անոնց միջ-եկեղեցական յարա-բերութիւններուն պատասխանատու կը նշանակէ Գերշ. Տ. Անուշաւան Արք. Դանիէլեանը։ Նաեւ, Վեհափառ Հայրապետը Մեծի Տանն Կիլիկիոյ Կաթողիկոսութեան միջ-եկեղեցական ու միջ-կրօնական յարաբերութիւններու Ժընեւի գրասենեակին պատասխանատու կը նշանակէ Փրոֆ. Թենի Փիրի-Սիմոնեանը։ 2005-ին մեր Ս. Աթոռի միջ-եկեղեցական յարաբերութիւններու բաժանմունքի վարիչը կ’այցելէ յիշեալ թեմերը եւ աշխատանքային հանդիպումներ կ’ունենայ առաջնորդներուն եւ Ամերիկայի Միացեալ Նահանգներու ու Քանատայի եկեղեցիներու եւ միջ-եկեղեցական կառոյցներու պատասխանատուներուն հետ։ 



Ե. ՅԱՏԿԱՆՇԱԿԱՆ ԵՐԵՒՈՅԹՆԵՐ
Մեծի Տանն Կիլիկիոյ Կաթողիկոսութեան քսանհինգամեայ միջ-եկեղեցական յուռթի գործունէութեան ծիրին թելադրականութեամբ` լուսարձակի տակ կը բերեմ Արամ Ա. Կաթո-ղիկոսի գահակալութեան ժամանակաշրջանի այն մասնայատկութիւնները, որոնք պատմութ-եան համար պիտի մնան ուսանելի, թելադրական եւ օրինակելի կշռաքար.
Առաջին, Գերշ. Տ. Գարեգին Արք. Սարգիսեանի Իրանա-Հնդկաստանի թեմի (1971–1973) առաջնորդ ընտրուելէն ետք, վանական զանազան պաշտօններու եւ համալսարանական ուսումի ու ուսուցումի համատեղութեամբ, Հայր Արամ կը դառնայ Մեծի Տանն Կիլիկիոյ Կաթողիկոսութեան միջ-եկեղեցական յարաբերութիւններու ամենէն կարկառուն ներկայա-ցուցիչը։ Լիբանանի առաջնորդութեան տարիներուն (1978-1995), հակառակ քաղաքացիական պատերազմի դժնդակ պայմաններուն, Արամ Սրբազան իր յաճախակի ճամբորդութիւններով եւ գործօն մասնակցութեամբ կը շարունակէ միջ-եկեղեցական գործունէութիւնը ու յաւելեալ պատասխանատուութիւններ կը ստանձնէ տեղական, շրջանային եւ միջազգային մակարդակներու վրայ։
Երկրորդ, Վեհափառ Հայրապետը, իր կաթողիկոսական գահակալութեան առաջին օրերէն իսկ իր անձի պարունակէն դուրս կը բերէ միջ-եկեղեցական յարաբերութիւններու պատասխանատուութիւնները եւ Անթիլիասի, ինչպէս նաեւ Մեծի Տանն Կիլիկիոյ Կաթո-ղիկոսութեան թեմերուն մէջ կը հաստատէ միջ-եկեղեցական յարաբերութիւններու յատուկ բաժանմունքներ, որոնք ո՛չ միայն այս մարզի աշխատանքները առաւել ազդու եւ կազմակերպ կը դարձնեն, այլ նաեւ կը վերածուին մարդուժի կազմաւորման դարբնոցներու։ Նորին Սրբութիւնը հետամուտ է հոգեւորական եւ աշխարհական էքիւմէնիստներու պատրաստութեան, եւ իր երկարամեայ փորձառութեամբ կը շարունակէ արգասաւորել միջ-եկեղեցական դաշտը։
	Երրորդ, եթէ մինչեւ Կաթողիկոս օծուիլը Վեհափառ Հայրապետին համար միջ-եկեղեցական շարժումը սանդխամատ ծառայած էր իր անձին արդար փառաւորումին, վերջին քսանհինգ տարիներու ընթացքին ան կը յանգի Մեծի Տանն Կիլիկիոյ Կաթողիկոսութեան եւ Հայ Եկեղեցւոյ փառակերտումին` համահայկական շրջագծի մէջ համասփիւռքեան գոյու-թենական շեշտաւորումով։ Մեր Ս. Աթոռը, ինչպէս այլ բնագաւառներու, նոյնպէս եւ միջ-եկեղեցական յարաբերութիւններու ծիրին մէջ լայն ծաւալում կ’արձանագրէ եւ հետզհետէ կը դառնայ հաւաքական առաքելութիւն։ Այսպիսով, Նորին Սրբութիւնը միջ-եկեղեցական յարաբերութիւններու կալուածին մէջ որպէս Հայ Եկեղեցւոյ ներկայացուցիչ, ինքզինք կը գերազանցէ եւ իրեն յաջորդները կը պատրաստէ ու կը քաջալերէ։
	Չորրորդ, Վեհափառ Հայրապետը կ’ըլլայ միջ-եկեղեցական շարժումը վերլուծող եւ մշտակայ մարտահրաւէրներով վերանորոգող ու յեղափոխող կորովի ղեկավար մը, որ մանաւանդ իր ստանձնած բարձրագոյն պատասխանատուութիւններուն ճամբով կը յաջողի խորադատութեամբ եւ խորաթափանցութեամբ միջ-եկեղեցական շարժումի նաւուն առա-գաստը պարզել` Հայ Եկեղեցւոյ վարդապետութեան վրայ խարսխուած միջ-եկեղեցական աստուածաբանութեան մը մշակումով եւ էքիւմէնիզմին բարդ, այլատարր ու գերզգայուն ժողովական կեանքը հեզասահօրէն վարելով։
	Հինգերորդ, միջ-եկեղեցական շարժումին մէջ ցուցաբերած իր հետեւողականութեամբ եւ լրջութեամբ, Վեհափառ Հայրապետը իր հանգամանքը քաղաքավարական ու պաշտօնական հանդիպումներէ անդին կը վերածէ եղբայրական կապերու եւ գործակցութեան։ Եւ այսպէս,փոխադարձ սիրոյ, յարգանքի ու հանդուրժողականութեան ոգիով Մեծի Տանն Կիլիկիոյ Կաթողիկոսութիւնը ամէնօրեայ յաճախականութեամբ եկեղեցիներու ու եկեղեցական խորհուրդներու հետ յարաբերութեան մէջ դնելով, կը յաջողի բազում մնայուն իրագործումներ ձեռք բերել։ Վկայ՝ կաթողիկոսական օծումին Ուղղափառ, Արեւելեան Ուղղափառ, Կաթոլիկ եւ Բողոքական զանազան եկեղեցիներէ ու եկեղեցական խորհուրդներէ ժամանած աւելի քան քսան բարձրաստիճան միջ-եկեղեցական դէմքերու եւ պատուիրակութիւններու ներկայութիւնն ու այս առթիւ ստացուած շնորհաւորագրերը, որոնք իրենց երկարամեայ բարեկամն ու գործակիցը կ’ողջունէին նորօծ Արամ Ա. Կաթողիկոսի անձին մէջ (Տե՛ս ՀԱՍԿ, Յունիս–Օգոստոս 1995, էջ 272–275 եւ 315–319)։ Այս առթիւ, Մանուշակ Պոյաճեան կը գրէ. «Արամ Վեհափառ շատ երիտասարդ տարիքին մուտք գործեց էքիւմէնիք աշխարհէն ներս. ան իմաստութիւնը ունեցաւ հարստացնելու մտային իր պաշարը եւ զարգացնելու բնածին իր ձիրքերը, զինուելու այնպիսի ամուր եւ համոզիչ զէնքերով, որ բոլոր մակարդակներու վրայ եւ որեւէ միջավայրի մէջ կրցաւ բարձր պահել հայ հոգեւորականի անունը եւ վարկը։ Այսօր, Ն.Ս.Օ.Տ.Տ. Արամ Ա. Կաթողիկոս միջազգային եկեղեցական ու միջ-եկեղեցական շրջանակներուն մէջ ճանչցուած, յարգուած ու փնտռուած անձ մըն է։ Ու այս պատիւը իր անձէն անդին՝ կ’երթայ Մեծի Տանն Կիլիկիոյ Կաթողիկոսութեան, Հայ Եկեղեցւոյ, Հայաստանին ու հայ ժողովուրդին» (ՀԱՍԿ, Յունիս–Օգոստոս 1995, էջ 355)։ Վկայ նաեւ Հայաստանի մէջ քրիստոնէութեան պետական կրօն հռչակման 1700-ամեակին (2001), Հայոց Ցեղասպանութեան 100-ամեակին (2015) առիթներով Անթիլիաս ժամանած հոգեւոր պետերը, ինչպէս նաեւ Անթիլիասի մէջ տեղի ունեցած միջ-եկեղեցական կարեւոր հանդիպումները, համագումարները, գիտա-ժողովները (տես ՀԱՍԿ-ի էջերը) միշտ Նորին Սրբութեան նախաձեռնութեամբ ու նախագահութեամբ։
	Վեցերորդ, Վեհափառ Հայրապետը Մեծի Տանն Կիլիկիոյ Կաթողիկոսութեան առաքելութեան ընդգծումով եւ ընդլայնումով, մեր Ս. Աթոռը միանգամընդմիշտ կ’ազատագրէ ստորակայութեան յամեցող բարդոյթէն` իր միջ-եկեղեցական տոկուն ինքնավստահութեամբ եւ անառարկելի հեղինակութեամբ։ Անթիլիաս այլեւս չի՛ մտահոգուիր, թէ հայկական եւ անդրազգային շրջանակներու մէջ ի՛նչ կը խօսին կամ կը գրեն իր մասին վարչական ոլորտի մէջ` կարեւորն ու մնայունը գործն է, որ ինքն իր մասին գործնականօրէն կը վկայէ, եւ խօսքը` որ պերճախօսօրէն գործի կը վերածուի, հակառակ Միջին Արեւելքի մէջ տիրող աշխարհա-քաղաքական մռայլ պայմաններուն։ Անթիլիասի մէջ, գործը կը խմորի որպէս անձնդիր ծառայութիւն եւ հոգեմտաւոր սնունդ ու հայը-հայերը հայուն-հայերուն եւ օտարին-օտարներուն կ’ոստայնէ մեր դիւրաբեկ ինքնութիւնը հակադրութենէ ձերբազատելով եւ շինիչ յարաբերութեան վերածելով։ Մնացածը յանձնուած է պատմութեան աղօրիքին, որ հաւաքուած որաներէն նաշիհի պարէնը վճռող դատակնիքն է։
	Եօթներորդ, Վեհափառ Հայրապետը չի՛ բաւականանար դասական էքիւմէնիզմով. ան լայն կը բանայ Մեծի Տանն Կիլիկիոյ Կաթողիկոսութեան միջ-եկեղեցական յարաբերութ-իւններուն կարկինը եւ նոր եկեղեցիներու ու միջ-կրօնական ու միջազգային մարմիններու հետ կապեր կը հաստատէ աւանդական սահմանափակումներէն դուրս ելլելով։ Այս բոլորը կը ծառայեն առաւե՛լ գործակցութեան եւ հայկական շրջագծէն դուրս գալով անսահմանափակ հորիզոններու բացուելու, որմէ շահողը կ’ըլլայ Հայ Եկեղեցին` մեր Սուրբ Աթոռին անսակարկ, անկողմնակալ եւ համահայկական կենսափորձին վաւերականութեամբ։ 

Զ. ԿԵԱՆՔ ԵՒ ԳՈՐԾ 
	Միջ-եկեղեցական յարաբերութիւններու եռուն փեթակ է Անթիլիասը։ Յաճախակի կերպով աշխարհի զանազան երկիրներէն եկեղեցիներու հոգեւոր պետեր եւ հոգեւորականներ ու եկեղեցական խորհուրդներու ներկայացուցիչներ աշխարհը յուզող կնճռոտ հարցերու քննարկումին եւ լուծումին համար կապ կը պահեն Արամ Ա. Կաթողիկոսին հետ։
	Վերջին քսանհինգ տարիներու միջ-եկեղեցական լայնածիր գործունէութեան մասին պատկերացում մը տալու համար, կ’անդրադառնամ հետեւեալ երեսներուն.
Ա. Բազմաթիւ հին եւ նոր եկեղեցիներու հետ Մեծի Տանն Կիլիկիոյ Կաթողիկոսութեան կապերը առաւե՛լ կը ներդաշնակուին եւ կը զօրանան։ Այս կալուածին կը նպաստեն փոխայցելութիւններով եղած ուղղակի շփումները` Վեհափառ Հայրապետին եւ եկեղեցինե-րու հոգեւոր պետերուն, ինչպէս նաեւ եկեղեցիներու պաշտօնական պատուիրակութիւն-ներուն եւ Մեծի Տանն Կիլիկիոյ Կաթողիկոսութեան ներկայացուցիչներուն միջեւ։ Այս այցե-լութիւններուն եւ փոխայցելութիւններուն ցուցակը երկար է։ Զանոնք կարելի է գտնել ՀԱՍԿ-ի մէջ։ Այս այցելութիւնները սովորական հանդիպումներ չեղան, այլ վերածուեցան եկեղեցին ու ընկերութիւնը դիմագրաւող խնդիրներու քննարկման առիթներ։
	Այս այցելութիւններուն ընթացքին, Վեհափառ Հայրապետը յաճախ համաքրիստոնէական հարցեր կը քննարկէ, միացեալ յայտարարութիւններ կը ստորագրէ, դասա-խօսութիւններ կու տայ, հարցազրոյցներ կը շնորհէ եւ հոգեւոր պետերու կողքին կը հանդիպի եկեղեցիներու զանազան բաժանմունքներու ու եկեղեցական խորհուրդներու պատասխա-նատուներուն հետ։ 
	Նորին Սրբութեան թեմերուն տուած հովուապետական այցելութիւններու ծրագրին մէջ եւս նկատի կ’առնուին միջ-եկեղեցական հանդիպումներ։ 
	Այցելութեան ընթացքին Վեհափառ Հայրապետը անձամբ կամ իր ներկայացուցիչներուն ճամբով կը մասնակցի Միջին Արեւելքի երկիրներուն մէջ գումարուած հոգեւոր պետերու, Միջին Արեւելքի Կաթոլիկ եւ Ուղղափառ եկեղեցիներու հոգեւոր պետերու, Միջին Արեւելքի Կաթոլիկ եկեղեցիներու հոգեւոր պետերու, Միջին Արեւելքի մէջ քրիստոնեաներու ներկայութեան եւ վկայութեան, Լիբանանի քրիստոնեայ հոգեւոր պետերու եւ Պաղեստինի, Եգիպտոսի, Իրաքի ու Սուրիոյ քրիստոնեաներու ժողովներուն։ Յատուկ յիշատակութեան արժանի է 11 Սեպտեմբեր 2014-ին, Ուաշինկթընի մէջ, Միջին Արեւելքի եկեղեցիներու ութը հոգեւոր պետերու հանդիպումը Ամերիկայի Միացեալ Նահանգներու նախագահ` Պարաք Օպամայի հետ։ Հանդիպումին հոգեւոր պետերուն անունով խօսք կ’առնէ Նորին Սրբութիւնը։
	Վեհափառ Հայրապետը իր հիւրերուն հետ կը քննարկէ միջ-եկեղեցական շարժումին առնչուած հարցեր եւ կ’առաջարկէ համապատասխան լուծումներ։ Շահեկան կը նկատենք նշել, թէ 6 Փետրուար 2012-ին, շրջանային ու ազգային միջ-եկեղեցական խորհուրդներու քառասունէ աւելի ընդհանուր քարտուղարներու հետ հանդիպումի ընթացքին, Նորին Սրբութիւնը միջ-եկեղեցական շարժումին մասին կը կատարէ հետեւեալ հաստատումներն ու վերլուծումը.
	ա. Միջ-եկեղեցական շարժումը մէ՛կ է` հակառակ անոր ունեցած տարբեր արտա-յայտութիւններուն: բ. Եկեղեցւոյ ինքնաճանաչումին եւ ինքնարտայայտութեան տարածքները, որպէս մէկ ամբողջութիւն, առանցքային ներկայութիւն պէտք է դառնան միջ-եկեղեցական շարժումին մէջ: գ. Միջ-եկեղեցական շարժումը ո՛չ կառոյց է եւ ո՛չ ծրագիր, այլ` մնայուն ընթացք, որ կը ստանայ տարբեր արտայայտութիւն ու շեշտ՝ համահունչ յարափոփոխ պայմաններուն: Երեք երեւոյթներ կը յատկանշեն ներկայ միջ-եկեղեցական շարժումը. 	
1. Եկեղեցակեդրոն էքիւմէնիզմէն դէպի ժողովրդակեդրոն էքիւմէնիզմ։ 2. Բազմա-եկեղեցական մասնակցութենէն՝ դէպի դաւանակից եկեղեցիներ։ 3. Համատիեզերական էքիւմէնիզմէն՝ դէպի շրջանային եւ տեղական: Միջ-եկեղեցական շարժումը այս բոլոր տարածքներուն եւ արտայայտութիւններուն երկխօսութեան շրջագիծը հանդիսացած է: Հետեւաբար, մէկուն շեշտաւորումը՝ ի վնաս միւսին, կրնայ հարցականի տակ առնել միջ-եկեղեցական շարժումին իւրայատկութիւնն ու նպատակը: Միջ-եկեղեցական շարժումին առաքելութիւնը պէտք է ըլլայ եկեղեցիներուն միջեւ զարգացնել այնպիսի ժողովական դրութիւն մը (conciliarity, conciliar fellowship), ուր պահուի զանազանութիւնը, միաժամանակ ամրապնդելով հասարակաց սկզբունքներն ու արժէքները, որոնք հիմքը կը կազմեն եկեղեցւոյ միութեան: 
	Ինչպէս յիշեցինք, Հայաստանի մէջ քրիստոնէութեան պետական կրօն հռչակումի 1700-ամեակին (Մայիս 2001) եւ հայոց ցեղասպանութեան 100-ամեակին (Յուլիս 2015) առթիւ, զանազան եկեղեցիներու հոգեւոր պետեր, եկեղեցական պատուիրակութիւններ եւ խոր-հուրդներու ներկայացուցիչներ կը մասնակցին Անթիլիասի մէջ կազմակերպուած միւռոնօրհ-նէքին, արարողութիւններուն եւ ձեռնարկներուն։ Նաեւ, միջազգային համագումարներու առթիւ աշխարհի ամէն կողմէ միջ-եկեղեցական հիւրեր Անթիլիաս կը ժամանեն եւ հանդիպում կ’ունենան Վեհափառ Հայրապետին հետ։
	Մեծի Տանն Կիլիկիոյ Կաթողիկոսութեան Արեւելեան Ուղղափառ, Ուղղափառ, Կաթոլիկ, Անկլիքան եւ Բողոքական եկեղեցիներու ու եկեղեցական խորհուրդներու եւ միջ-եկեղեցական կառոյցներու հետ ունեցած սերտ յարաբերութիւնները եւս աշխոյժ են փոխ այցելութիւններով ու սերտ գործակցութեամբ։

11–14 Յուլիս 2007-ը պատմական օրեր եղան Մեծի Տանն Կիլիկիոյ Կաթողիկոսութեան միջ-եկեղեցական տարեգրութեան մէջ, ինչպէս նաեւ Ղպտի Ուղղափառ եկեղեցւոյ եւ Եթովպիոյ Ուղղափառ եկեղեցւոյ վերահաշտութեան համար, երբ Վեհափառ Հայրապետին միջնորդութեամբ այս վերջին երկու եկեղեցիներուն միջեւ շուրջ քառասուն տարիէ ի վեր յամեցող հաշտութիւնը կ’իրագործուի: 
	11 Յուլիսին, Ն.Ս.Օ.Տ.Տ. Արամ Ա. Կաթողիկոս կը մեկնի Ատիս Ապեպա եւ պաշտօնական այցելութիւն կու տայ Եթովպիոյ Ուղղափառ եկեղեցւոյ Ն.Ս. Փաուլոս Պատրիարքին։ Նոյն օրը երեկոյեան, երկու հոգեւոր պետերը կը նախագահեն Եթովպիոյ Ուղղափառ եկեղեցւոյ սինոտի ժողովին եւ միացեալ յայտարարութիւն կը ստորագրեն. ժողովին գլխաւոր օրակարգը կ’ըլլայ Ղպտի եւ Եթովպիոյ Ուղղափառ եկեղեցիներու հաշտութիւնը։ Սինոտի անդամները շնորհակալութիւն կը յայտնեն Վեհափառ Հայրապետին, որ Շնուտա Գ. Պատրիարքի եւ Փաուլոս Պատրիարքի հետ իր ունեցած եղբայրական ջերմ յարաբերութեան շնորհիւ, կը յաջողի իրագործել այս հաշտութիւնը, որովհետեւ մինչ այդ բազում հոգեւոր եւ քաղաքական պատասխանատուներու ճիգերը ապարդիւն մնացած էին: 
	13 Յուլիսին, Վեհափառ Հայրապետը եւ Փաուլոս Պատրիարք, մեծ պատուիրակութեամբ, կը մեկնին Եգիպտոս։ Գահիրէի Ս. Մարկոս մայր տաճարին մէջ, Շնուտա Գ. Պատրիարք կ’ողջագուրուի իր երկու հոգեւոր եղբայրներուն հետ, եւ տեղի կ’ունենայ գոհաբանական յատուկ արարողութիւն։ Հազարաւոր հաւատացեալներուն իրենց հայրական պատգամը կ’ուղղեն Շնուտա Գ. Պատրիարք, Արամ Ա. Կաթողիկոս եւ Փաուլոս Պատրիարք։ Ապա, երեք հոգեւոր պետերուն կողմէ կը ստորագրուի հաշտութեան միացեալ յայտարարութիւնը, ուր կը շեշտուի Արեւելեան Ուղղափառ եկեղեցիներու հաւատքի միութիւնը եւ մանաւանդ զայն ամուր պահելու ու գործակցութեամբ արժեւորելու հրամայական անհրաժեշտութիւնը: Յայտարարութեան մէջ Շնուտա Գ. եւ Փաուլոս Պատրիարքներ շնորհա-կալութիւն կը յայտնեն Արամ Ա. Կաթողիկոսին, սոյն իրագործումին մէջ ունեցած առանցքային դերակատարութեան համար: 
Արեւելեան Ուղղափառ ընտանիքէն ներս Վեհափառ Հայրապետին բերած միջ-եկեղեցական նպաստը՝ ի խնդիր ներքին միութեան ամրապնդման, եղաւ բեղուն։ Այս ծիրէն ներս կ’արժէ նաեւ յիշել Նորին Սրբութեան այցելութիւնը Մալապար (Հնդկաստան) եւ նոյն եկեղեցւոյ ու Ասորի եկեղեցւոյ հոգեւոր պետերուն փափաքով յիշեալ եկեղեցիներուն միջեւ միութեան վերականգնումի իր ճիգերը։ Յայտնեմ, որ Վեհափառին ճիգերը շարունակուեցան խորհրդակցութիւններու ճամբով՝ Դամասկոսի եւ Անթիլիասի մէջ։

	Մեծի Տանն Կիլիկիոյ Կաթողիկոսութեան յարաբերութիւնները Հայ Կաթոլիկ եկեղեցւոյ եւ Հայ Աւետարանական եկեղեցւոյ հետ կ’ըլլան սիրալիր, ջերմ եւ բնականոն։ Կ’արժէ հպանցիկ կերպով յիշել շարք մը երեւոյթներ ու իրողութիւններ։
	Հայ Կաթոլիկ եկեղեցւոյ Հոգեւոր Տիրոջ՝ Ներսէս-Պետրոս ԺԹ. Թարմունի Պատրիարքին օրով մեր Սուրբ Աթոռը կը քննարկէ երկու եկեղեցիներու հոգեւոր պետերու տիտղոսին բանաձեւումը եւ Նուիրապետական Ս. Աթոռներու անուններուն արձանագրութիւնը։ Մեծի Տանն Կիլիկիոյ Կաթողիկոսութեան ներկայացուցիչները կը մասնակցին հետեւեալ ձեռնարկ-ներուն. 27 Ապրիլ 1999-ին, Պէյրութի մէջ, Մխիթար Աբբահօր վախճանումի 250-ամեակի հանդիսութեան, 9–10 Սեպտեմբեր 2000-ին, Վենետիկի մէջ, Մխիթարեան միաբանութեան հիմնադրութեան 300-ամեակին, 14 Սեպտեմբեր 2000-ին, Հռոմի մէջ, Քրիստոսի 2000-ի մեծ յոբելեանին առթիւ Հայ Կաթոլիկ եկեղեցւոյ կազմակերպած հայածէս արարողութիւններուն, 12–15 Հոկտեմբեր 2009-ին, Պէյրութի մէջ, Ս. Գրիգոր Նարեկացիի նուիրուած միջազգային գիտաժողովին, 3–6 Մայիս 2018-ին, Վենետիկի մէջ, «Մխիթար եւ մխիթարեաններ – քրիստոնէութեան լուսաւորութեան դպրանոց մը» գիտաժողովին եւ 19–20 Հոկտեմբեր 2018-ին, Երեւանի մէջ, «Բազմավէպ» հայագիտական հանդէսի 175-ամեակի գիտաժողովին։ 
	Մեր Ս. Աթոռը Ազունիէի ազգային բուժարանին եւ Պուրճ Համուտի ազգային ծերանոցին մէջ կը գործակցի Հայ Աւետարանական եկեղեցւոյ հետ։ Նաեւ, Անթիլիասի վանաբնակ միաբաններուն համար Հայկազեան համալսարանը անգլերէն լեզուի կատա-րելագործումի եւ հոգե-ընկերային կազմաւորումի դասընթացքներ կը կազմակերպէ։ 5 Յուլիս 1996-ին, Պէյրութի մէջ, կը նշուի Հայ Աւետարանական եկեղեցւոյ հաստատումի 150-ամեակը եւ 26 Ապրիլ 2002-ին, Հալէպի մէջ կը կատարուի Հայ Աւետարանական եկեղեցւոյ քրիստո-նէական դաստիարակութեան նոր համալիրի բացումը, որուն ներկայ կ’ըլլայ Մեծի Տանն Կիլիկիոյ Կաթողիկոսութեան ներկայացուցիչը. 6 Դեկտեմբեր 2005-ին, Երեւանի Հայ Աւետարանական եկեղեցւոյ «Աւետիս» երգչախումբը Անթիլիաս կ’այցելէ։
	Անթիլիասի արեւմտահայերէնի պաշտպանութեան եւ հայոց ցեղասպանութեան համագումարներէն բխած որոշումներու լոյսին տակ, մեր Ս. Աթոռը գործակցութեան եւ յանձնախմբային աշխատանքի մասնակցութեան համար կը դիմէ նաեւ Հայ Կաթոլիկ եւ Հայ Աւետարանական եկեղեցիներուն։ 2011-ի արեւմտահայերէնի պաշտպանութեան համագու-մարէն ետք, յանձնախումբի մը կազմութեան աշխատանքը կը տարուի Վեհափառ Հայրա-պետին առաջնորդութեամբ, ինչպէս նաեւ 2012-ի հայոց ցեղասպանութեան միջազգային համագումարէն ետք Նորին Սրբութիւնը եկեղեցապատկան կալուածներու ցանկագրումին կը նախաձեռնէ, այս աշխատանքին մէջ ներառելով նաեւ Հայ Կաթոլիկ եւ Հայ Աւետարանական եկեղեցիները։ 
	Հովուապետական այցելութիւններուն ընթացքին, Վեհափառ Հայրապետը կ’այցելէ Հայ Կաթոլիկ եւ Հայ Աւետարանական եկեղեցիներ ու կեդրոնատեղիներ։ Անթիլիասի մէջ, Լիբանանէն եւ արտասահմանէն Հայ Կաթոլիկ եւ Հայ Աւետարանական հոգեւորականներ կը հանդիպին Նորին Սրբութեան։ Յաճախակի հանդիպումներ տեղի կ’ունենան նաեւ Հայ Առաքելական, Հայ Կաթոլիկ եւ Հայ Աւետարանական հոգեւորականներու միջեւ։
Բ. Արեւելեան Ուղղափառ եկեղեցիներու ընտանիքը (Հայ` Ամենայն Հայոց Կաթողիկոսութիւն եւ Մեծի Տանն Կիլիկիոյ Կաթողիկոսութիւն, Ղպտի, Ասորի, Եթովպացի, Հնդիկ եւ Էրիթրիացի) հետեւեալ եկեղեցիներուն եւ եկեղեցիներու ընտանիքներուն հետ աստուա-ծաբանական պաշտօնական երկխօսութիւններ ունի.
	ա. Ուղղափառ եկեղեցի–Արեւելեան Ուղղափառ եկեղեցիներ աստուածաբանական երկխօսութիւն (Joint Commission of the Theological Dialogue between the Orthodox Church and the Oriental Orthodox Churches)։ Այս երկխօսութիւնը կը սկսի 1985-ին, Շամպէզիի (Զուիցերիա) եւ 1990-ին, Եգիպտոսի մէջ, քրիստոսաբանական համաձայնութիւն մը կը ստորագրուի ու կը յղուի եկեղեցիներու սինոտներուն առ ի վաւերացում։ Ուղղափառ համաատենապետին հիւանդութեան պատճառաւ երկխօսութիւնը հեզասահ չ’ընթանար։ 2007-ին Տիեզերական Պատրիարքը կը նշանակէ նոր Ուղղափառ համաատենապետ, որ Անթիլիասի մէջ քանիցս կը հանդիպի Վեհափառ Հայրապետին` երկխօսութիւնը վերսկսելու կարելիութիւնները ուսումնասիրելու համար։ Դժբախտաբար կարելի չ’ըլլար վերստին ձեռնարկել երկխօսութեան, որովհետեւ Ուղղափառ եկեղեցիներ մինչեւ այսօր յամեցող ներքին տարակարծութիւններ ունին։ Նորին Սրբութիւնը երկխօսութիւնը վերսկսելու ճիգերը չէ դադրեցուցած։ 
	բ. Արեւելեան Ուղղափառ եկեղեցիներ–Բարեկարգեալ եկեղեցիներ աստուածա-բանական երկխօսութիւն (International Theological Dialogue between the Oriental Orthodox Family of Churches and the World Alliance of Reformed Churches)։ Կը տեւէ 1993–2001։ 1994-ին, Տրիպերգէնի մէջ (Հոլանտա) կը ստորագրուի քրիստոսաբանական համաձայնութիւն մը։ 2001-ին, Անթիլիասի մէջ գումարուած ժողովի աւարտին, երկխօսութեան զեկոյցը կը յղուի եկեղեցիներու գերագոյն հեղինակութիւններուն՝ առ ի վաւերացում։ 
	գ. Անկլիքան-Արեւելեան Ուղղափառ աստուածաբանական երկխօսութիւն (Anglican-Oriental Orthodox International Commission)։ Երկխօսութիւնը կը սկսի 2002-ին, Ս. Էջմիածնի մէջ, ուր նաեւ կը ստորագրուի քրիստոսաբանական համաձայնութիւն մը եւ կը յղուի եկեղեցիներու գերագոյն հեղինակութիւններուն առ ի վաւերացում։ 2003-ին, Անկլիքան եկեղեցւոյ ընտանիքի դիմագրաւած ընկերա-բարոյական հարցերու սուր տագնապին պատճառաւ, Արեւելեան Ուղղափառ եկեղեցիներու ընտանիքը կը սառեցնէ երկխօսութիւնը։ Վեհափառ Հայրապետը Անկլիքան եկեղեցւոյ ընտանիքի Գենթըրպըրիի Ռովըն Ուիլիըմզ Արքեպիսկոպոսին հետ կապ կը հաստատէ եւ անհրաժեշտ հաւաստիացումները ստանալէ ետք, կը հաղորդէ Արեւելեան Ուղղափառ եկեղեցիներու հոգեւոր պետերուն, ու երկխօսութիւնը կը վերսկսի։
	դ. Կաթոլիկ եկեղեցի–Արեւելեան Ուղղափառ եկեղեցիներ աստուածաբանական երկ-խօսութիւն (Catholic Church-Oriental Orthodox Churches International Joint Commission for Dialogue)։ Երկխօսութիւնը կը սկսի 2004-ին։ 2009-ին յանձնախումբը ցարդ կատարած աշխատանքը ցոլացնող եկեղեցաբանական բնագիր մը կը խմբագրէ (Nature, Constitution and Mission of the Church) եւ կը յղէ Կաթոլիկ եւ Արեւելեան Ուղղափառ եկեղեցիներու գերագոյն հեղինակութիւններուն առ ի վաւերացում։

Աստուածաբանական պաշտօնական երկխօսութիւններու կողքին, Արեւելեան Ուղղափառ եկեղեցիներ կ’ունենան աւելի խոր ծանօթացումի եւ առաւել գործակցութեան հան-դիպումներ երկու մարմիններու հետ. 
	ա. Ուղղափառ եկեղեցիներու (Քաղկեդոնական եւ Ոչ-քաղկեդոնական) յանձնախումբի եւ Աստուածաշունչի միացեալ ընկերութիւններու մնայուն յանձնախումբի (Committee for Relations with the Orthodox Churches and Permanent Committee for Relations with the United Bible Societies) ժողովներ։ Առաջին ժողովը տեղի կ’ունենայ 11–12 Փետրուար 2004-ին, Անթիլիասի մէջ։ 27 Սեպտեմբեր–1 Հոկտեմբեր 2018-ին, Ս. Էջմիածնի մէջ գումարուած ժողովի ընթացքին, «Հասկացողութեան եւ գործակցութեան համաձայնագիր»ը կը ստորագրուի Ուղղափառ եկեղեցւոյ, Արեւելեան Ուղղափառ եկեղեցիներու եւ Աստուածաշունչի միացեալ ընկերութիւններուն միջեւ։ 
	բ. Արեւելեան Ուղղափառ եկեղեցիներու եւ Լուտերական եկեղեցիներու ընտանիքի ներկայացուցիչներու հանդիպումը տեղի կ’ունենայ 11 Փետրուար 2008-ին, Ժընեւի մէջ, քննարկելու համար յառաջիկայ յարաբերութիւններու առաւել կազմակերպ ընթացք տալու եւ գործակցութիւնը աւելի սերտացնելու կարելիութիւնները։ Կը սպասուի Լուտերական եկեղեցիներու ընտանիքին յաջորդ քայլերուն։
	Երկխօսութիւններու սատարող երկու կառոյցներու մէջ` Վիեննայի Բրօ Օրիէնթէ կաթոլիկ էքիւմէնիք կազմակերպութիւն եւ Հռոմի Սէնթ Էճիտիօ կաթոլիկ էքիւմէնիք կազմակերպութիւն, Մեծի Տանն Կիլիկիոյ Կաթողիկոսութիւնը ունի երկար տարիներու ներկայութիւն։ 

2018-ին, Հին Կաթոլիկ եկեղեցւոյ առաջարկով կը սկսի նոր երկխօսութիւն մը՝ Մեծի Տանն Կիլիկիոյ Կաթողիկոսութեան եւ Հին Կաթոլիկ եկեղեցւոյ ներկայացուցիչներուն միջեւ։ 15–17 Փետրուար 2018-ին, Անթիլիասի մէջ անոնք կը հանդիպին երեք օրակարգով. (ա) Հայ եւ Հին Կաթոլիկ եկեղեցիներու պատմութեան ծանօթացում, (բ) Միջ-եկեղեցական շարժումին պարզած ներկայ վիճակը, (գ) Եկեղեցին եւ ընկերաբարոյական հարցեր։ 1–4 Հոկտեմբեր 2019-ին, Ութրեխտի (Հոլանտա) մէջ, Հին Կաթոլիկ եկեղեցւոյ տուած պաշտօնական այցելութեան ընթացքին, Վեհափառ Հայրապետը կը նախագահէ աստուածաբանական եւ բարոյագիտական նիւթերու քննարկումի երկրորդ հանդիպումին։
Գ. Եկեղեցիներու Համաշխարհային Խորհուրդին մէջ Մեծի Տանն Կիլիկիոյ Կաթողիկոսութեան ներկայութիւնը տիրական դրոշմ կը ստանայ մանաւանդ 1970-ական թուականներէն սկսեալ, Վեհափառ Հայրապետին ունեցած գործօն մասնակցութեամբ եւ յատկապէս ատենապետութեան 15-ամեայ շրջանին (1991–2006)։ 2006-ի Փետրուարին, Նորին Սրբութիւնը կ’աւարտէ Խորհուրդի ատենապետի իր երկրորդ շրջանը՝ միայն վարչականօրէն դուրս գալով իր պատասխանատուութենէն, սակայն ամբողջանուէր յանձնառութեամբ կը շարունակէ իր միջ-եկեղեցական, միջ-կրօնական եւ միջազգային գործունէութիւնները ու կը վայելէ բոլոր շրջանակներու անվերապահ յարգանքը: Միաժամանակ, իր լայն փորձառութիւնը անձամբ եւ իր ներկայացուցիչներուն միջոցաւ ի սպաս կը դնէ Խորհուրդին։
Եկեղեցիներու Համաշխարհային Խորհուրդի ատենապետի պաշտօնը ստանձնելով, Վեհափառ Հայրապետը ցոյց կու տայ, թէ ինք ոչ միայն յաջող ժողովավար է, այլ նաեւ` միջ-եկեղեցական շարժումին դիմագրաւած մարտահրաւէրներու յաղթահարման ուղղութիւն տուող հեղինակութիւն։ Նորին Սրբութեան կեդրոնական եւ գործադիր վարչութիւններու ժողովներուն ներկայացուցած զեկոյցները կը հանդիսանան ժամանակակից հարցերը լուսարձակի տակ բերող վերլուծականներ, ինչպէս օրինակ` 26 Օգոստոս–3 Սեպտեմբեր 2002-ի ժողովի՝ համաշխարհայնացումին եւ 15–22 Փետրուար 2005-ի ժողովի՝ եկեղեցւոյ բուժիչ առաքելութեան նուիրուած զեկոյցները։ 
Եկեղեցիներու Համաշխարհային Խորհուրդի եւ միջ-եկեղեցական շարժումի պատասխանատուներ կը վկայեն, թէ ատենապետ Վեհափառ Հայրապետը կը յատկանշուի իր խորատեսութեամբ եւ քաջ դատողութեամբ. վկայ՝ հետեւեալ երկու հիմնական նախա-ձեռնութիւնները, որոնք Նորին Սրբութեան գլխաւորութեամբ վճռական նշանակութիւն կ’ունենան Խորհուրդի եւ միջ-եկեղեցական շարժումի առաքելութեան եւ պատմութեան մէջ.
ա. 1997-ին Եկեղեցիներու Համաշխարհային Խորհուրդը կը հրապարակէ «Եկեղե-ցիներու Համաշխարհային Խորհուրդի հասարակաց ըմբռնումը եւ տեսլականը» (Common understanding and vision of the World Council of Churches [CUV]) ուսումնասիրութիւնը, որուն հրամայական կարեւորութիւնը ընդգծելով` Խորհուրդի 1998-ի Հարարէի համաժողովին ուղղած իր պատգամին մէջ Վեհափառ Հայրապետը կ’ըսէ. «In 1948, when the World Council of Churches was formed, the world was facing tremendous uncertainties and deep anxieties. In 1998 we are not in a better condition. Enormous changes and upheavals that have been taking place in almost all spheres of human societies are impacting intra-church, interchurch and church-world relations and the life and witness of the Council. Crisis has always been with the WCC. This is what I call a crisis of growth, which challenges the Council to look and to move forward. At this moment, however, the Council is more seriously called into question than ever before. Do we, after fifty years of togetherness, still intend, as we stated in Amsterdam, to stay together and, as we affirmed in Evanston, to go forward together? We wrestled with this burning question all the way from Canberra (1991) to Harare. Challenged by member churches and the world’s changing realities, we embarked on the critical process of trying to understand who we are as a Council. What is our specific nature and true vocation? What common ecumenical vision should guide us? The intention of the Common Understanding and Vision process was to address these pertinent issues together with the member churches and ecumenical partners. The CUV process was initiated against this background. It should not be perceived, therefore, as a process aimed simply at internal structural and programmatic change. The CUV is a serious and integrated attempt, first, to give fresh expression to an ecumenical vision which is faithful to the gospel and responsive to the present conditions; second, to re-emphasize the crucial urgency of visible unity as the major goal of the ecumenical movement; third, to spell out the decisive importance of unity, mission, diakonia and justice as the bases of any rearticulation of ecumenical vision; fourth, to reflect the coherence and integrity inherent in the ecumenical vision in interchurch collaboration, Council-member church relations, and in the Council’s programmes and agenda; and fifth, to encourage the active and responsible participation of member churches in all aspects of the Council’s life. In other words, the CUV reminds us that the Council must become more rooted in and directed by the churches, while at the same time promoting wider ecumenical partnership at all levels of the church, and in all spheres of our ecumenical fellowship. It also helps us to see the ecumenical vision and the programmatic priorities of the Council in a broader perspective and in an integrated whole»։
17–20 Նոյեմբեր 2003-ին, Անթիլիասի մէջ, կը գումարուի նոյն թեման շօշափող խորհրդակցութիւն մը՝ «Միջ-եկեղեցական շարժումին վերապատկերացումը» խորագրով։ 
բ. 6–8 Դեկտեմբեր 1999-ին, Ժընեւի մէջ, կը գումարուի Եկեղեցիներու Համաշխարհային Խորհուրդէն ներս Ուղղափառ եկեղեցիներու մասնակցութեան յատուկ յանձնախումբի (Special Commission on Orthodox Participation in the World Council of Churches) առաջին ժողովը: Յանձնախումբը կ’ունենայ Խորհուրդի անդամ Ուղղափառ եւ Բողոքական եկեղեցիներէ վաթսունվեց ներկայացուցիչներ: ԵՀԽի 1998-ի Հարարէի համաժողովին որոշումով կը ստեղծուի այս յանձնախումբը՝ լուծումներ գտնելու այն հարցերուն, որոնք կը յարուցուէին Ուղղափառ եկեղեցիներուն կողմէ միջ-եկեղեցական շարժումին եւ Խորհուրդի կառոյցին ու գործունէութեան առնչութեամբ: Յանձնախումբի հանդիպման բացման նիստին իր պատգամը կը փոխանցէ Վեհափառ Հայրապետը։ Ան երեք հիմնական ընդգծումներ կը կատարէ՝ յանձնախումբի ստեղծումին, միջ-եկեղեցական շարժումի մարտահրաւէրներուն եւ Ուղղափառ-Բողոքական երկխօսութեան բնագաւառներուն գծով: Մեծի Տանն Կիլիկիոյ Կաթողիկոսութեան ներկայացուցիչը նաեւ կը մասնակցի յանձնախումբի ղեկավար մարմնի ժողովներուն։ 
	Մեծի Տանն Կիլիկիոյ Կաթողիկոսութիւնը կ’ունենայ իր ներկայացուցիչները Եկեղեցիներու Համաշխարհային Խորհուրդի կեդրոնական եւ գործադիր վարչութիւններուն, հաւատք եւ կարգ յանձնաժողովին, Կաթոլիկ եկեղեցւոյ հետ աշխատանքային խմբակին, եկեղեցական ընտանիքներու հետ խորհրդակցական խմբակին (Մեծի Տանն Կիլիկիոյ Կաթողիկոսութեան ներկայացուցիչին համաատենապետութեամբ), առաքելութիւն եւ աւե-տարանչութիւն յանձնաժողովին, միջազգային հարցերու յանձնաժողովին, միջ-կրօնական յանձնախումբին, Միջին Արեւելքի ծրագիրներու բաժանմունքին, արդարութեան եւ խաղաղութեան ուխտագնացութեան յանձնախումբին, ինչպէս նաեւ զանազան ենթայանձնախումբերուն եւ պաշտօնէութեան մէջ:
	17–20 Նոյեմբեր 2003-ին, Անթիլիասի մէջ, կը գումարուի «Միջ-եկեղեցական շարժումը 21-րդ դարուն» միջազգային համագումարը, որմէ առաջ (14–16 Նոյեմբեր) տեղի կ’ունենայ նոյն թեմային նուիրուած երիտասարդական սեմինարը։
	14–16 Ապրիլ 2008-ին, Անթիլիասի մէջ կը գումարուի զանգուածային գաղթի նուիրուած համագումարը, որուն կը յաջորդէ Եկեղեցիներու Համաշխարհային Խորհուրդի եւ Միջին Արեւելքի Եկեղեցիներու Խորհուրդի ներկայացուցիչներու ժողովը։ Ապա, 19–22 Ապրիլ, Եկեղեցիներու Համաշխարհային Խորհուրդի պատուիրակութիւնը կ’այցելէ Սուրիոյ եկե-ղեցիները։ Մեծի Տանն Կիլիկիոյ Կաթողիկոսութեան ներկայացուցիչը անդամ էր պատուիրա-կութեան։ 
	Վեհափառ Հայրապետի Եկեղեցիներու Համաշխարհային Խորհուրդի ատենապետութեան տարիներուն, Անթիլիասի մէջ յաճախ ժողովներ կը գումարուին եւ միջազգային համագումարներ կը կազմակերպուին Խորհուրդի միջազգային գործունէութիւնը առաւել ազդու դարձնելու համար։
Դ. Վեհափառ Հայրապետի անմիջական մասնակցութեամբ, Մեծի Տանն Կիլիկիոյ Կաթողիկոսութիւնը Միջին Արեւելքի Եկեղեցիներու Խորհուրդի հիմնադրման (1974) եւ վերակազմակերպումի (1980) աշխատանքներուն մէջ կարեւոր դերակատարութիւն կ’ունենայ։ Երկու շրջան (2007–2016) Նորին Սրբութիւնը կը ստանձնէ Խորհուրդի նախագահութիւնը` ներկայացնելով Արեւելեան Ուղղափառ եկեղեցիներու ընտանիքը: 2016-էն ի վեր Վեհափառ Հայրապետը Խորհուրդի պատուոյ նախագահներէն է: Խորհուրդի պատասխանատուները կը հաստատեն, թէ միջ-եկեղեցական եւ միջ-կրօնական յարաբերութիւնները շրջանային մակար-դակի վրայ կարիքը ունին Նորին Սրբութեան առաջնորդող ներկայութեան եւ կ’օգտուին Վեհափառի երկարամեայ փորձառութենէն։
	Միջին Արեւելքի Եկեղեցիներու Խորհուրդը իր առաքելութիւնը հետեւեալ բառերով կը սահմանէ. «Միջին Արեւելքի Եկեղեցիներու Խորհուրդը շրջանային միջ-եկեղեցական այն կազմակերպութիւնն է, որ Արեւելքի եկեղեցիները կը համախմբէ, որպէսզի վկայեն աշխարհագրական այն շրջանին մէջ, ուր Քրիստոս ծնաւ, ապրեցաւ, մեռաւ եւ յարութիւն առաւ»։
	Միջին Արեւելքի Եկեղեցիներու Խորհուրդին մէջ Մեծի Տանն Կիլիկիոյ Կաթողիկոսութիւնը ունի իր ներկայացուցիչները գործադիր վարչութեան, հաւատք եւ միութիւն միաւորին, կեանք եւ ծառայութիւն միաւորին, ընկերային ծառայութիւն միաւորին, քրիս-տոնէական դաստիարակութեան միաւորին, հաղորդակցութիւն եւ յարաբերութիւն միաւորին, կիներու ծրագիրներու յանձնախումբին, երիտասարդական յանձնախումբին, տնտեսական յանձնախումբին, քրիստոնեայ-իսլամ երկխօսութեան յանձնախումբին, պաղեստինցի գաղթա-կաններու օժանդակութեան յանձնախումբին ու աստուածաբանական հիմնարկներու մարմ-նին, ենթայանձնախումբերուն եւ պաշտօնէութեան մէջ։
	Միջին Արեւելքի Եկեղեցիներու Խորհուրդի 7-րդ համաժողովին (26–30 Ապրիլ 1999, Ֆաթքա-Լիբանան), 8-րդ համաժողովին (1–5 Դեկտեմբեր 2003, Լիմասոլ-Կիպրոս), 9-րդ համաժողովին (27–30 Նոյեմբեր 2007, Պաֆոս-Կիպրոս) եւ 11-րդ համաժողովին (6–8 Սեպտեմբեր 2016, Ամման-Յորդանան) կողքին, Մեծի Տանն Կիլիկիոյ Կաթողիկոսութեան ներկայացուցիչները կը մասնակցին Խորհուրդի զանազան նախաձեռնութիւններուն, ինչպէս օրինակ` նախագահներու ժողովին, մարդու շահագործումի դէմ պայքարի համագումարին, Խորհուրդի վերակազմակերպումի ժողովին, «Համաշխարհայնացումն ու անոր անդրադարձը Միջին Արեւելքի եկեղեցիներու կեանքին վրայ» համագումարին, «Քրիստոնէական տեղեկատուութիւն եւ արաբական ժամանակակից հարցեր» խորհրդաժողովին, հոգեբուժական համագումարին, «Զօրակցութիւն գաղթական ժողովուրդներու հետ» հաւաքին, «Եկեղեցի, երիտասարդութիւն եւ միջ-եկեղեցական շարժում» ժողովին, գաղթականներու, տեղահաններու եւ գաղթական աշխատաւորներու համագումարին, «Եկեղեցիներու վերելքին համար ծրագիրներու պատրաստութիւն» համագումարին, Իրաքի դէմ պարտադրուած շրջափակումի վերացումին զօրակցող համագումարին, «Միջին Արեւելքի եկեղեցիներուն իրագործած եւ իրագործելիք ծրագիրները» համագումարին, Միջին Արեւելքի մէջ գաղթականութեան հարցը համագումարին, «Միասնաբար խաղաղ եւ արդար ընկերութիւն մը կերտենք» համագումարին, «Տալու առաքինութիւնը եւ ծառայութիւնը որպէս միջոց ընկերային արդարութեան կենսագործումի եւ քրիստոնէական հաւատքի վկայութեան» համագումարին, բանտարկեալներու հոգածութեան սեմինարին, «Կենսագիտութիւնը այսօր եկեղեցւոյ եւ ընկերութեան կեանքին մէջ» համագումարին, միջ-եկեղեցական ծրագիրներու օժանդակութեան եւ բարգաւաճումի ժողովին, «Գաղթականներու զօրակցութեան թեքնիքներ» սեմինարին, մարդկային իրաւունքներու ճանաչումի համագումարին, հաղորդակցութեան միջոցներու օգտագործումի առաւել ծանօթացումի սեմինարին, «Խաղաղութեան համաշխարհային աղօթքի օր»ուան նշումին, քրիստոնէական տեղեկատուութեան 5-րդ ցուցահանդէսին, «Եկեղեցիներու եւ ոչ-կառա-վարական կազմակերպութիւններու կարողականութեան կառուցում՝ պայքարելու համար խտրականութեան դէմ» համագումարին, «Եկեղեցւոյ բարգաւաճումի խոչընդոտները եւ անոնց լուծումները» համագումարին, նուիրատու կազմակերպութիւններու ներկա-յացուցիչներու տարեկան ժողովին, «Պանդուխտներու իրաւունքներու բարգաւաճումի կարելիութիւններ» սեմինարին, «Միջին Արեւելքի մէջ քրիստոնէական ներկայութիւնն ու վկայութիւնը» համագումարին, Միջին Արեւելքի միջ-եկեղեցական օգնութիւններու ժողովին, Oikocredit կազմակերպութեան ժողովին, մանուկներու իրաւունքի համագումարին, «Միջին Արեւելքի Եկեղեցիներու Խորհուրդի ապագայի հեռանկարը» խորհրդաժողովին, տեղահան ժողո-վուրդներու համագումարին, «Ծառայութեան աստուածաբանութիւնը 21-րդ դարուն, մարդուժի պատրաստութիւն» սեմինարին եւ հոգեբուժական համագումարին։ Բնականաբար, վերոնշեալ հանդիպումներուն մեր Սուրբ Աթոռին մասնակիցներուն ուղղութիւն տուողը եւ քաջալերողը եղաւ միշտ Վեհափառ Հայրապետը։
	Վեհափառ Հայրապետի Միջին Արեւելքի Եկեղեցիներու Խորհուրդի նախագահութեան շրջանին յաճախ ժողովներ կը գումարուէին նաեւ Անթիլիասի մէջ, Խորհուրդի աշխա-տանքները համադրելու եւ վերադասաւորելու համար։ 

Մեծի Տանն Կիլիկիոյ Կաթողիկոսութիւնը անդամ է նաեւ շրջանային հետեւեալ երկու եկեղեցական խորհուրդներուն.
	ա. Ասիոյ Քրիստոնեայ Եկեղեցիներու Խորհուրդ
	15 Ապրիլ 2010-ին, Քուալա-Լամփուրի մէջ (Մալեզիա) գումարուող Խորհուրդի 13-րդ համաժողովի ընթացքին, Մեծի Տանն Կիլիկիոյ Կաթողիկոսութիւնը անդամ կը դառնայ Խորհուրդին` Իրանի իր երեք թեմերուն (Թեհրան, Սպահան եւ Ատրպատական) ճամբով: 	1–4 Յուլիս 2018-ին, Անթիլիասի մէջ, կը գումարուի Խորհուրդի գործադիր վարչութեան ժողովը։ Խորհուրդի գործադիր վարչութեան եւ այլ յանձնախումբերուն ու ենթայանձնախումբերուն մէջ Մեծի Տանն Կիլիկիոյ Կաթողիկոսութիւնը ունի իր ներկայացուցիչները, որոնք կը մասնակցին միջ-եկեղեցական կազմաւորումի միաւորի, հաւատք, քարոզչութիւն եւ միութիւն միաւորի ու ընդհանուր յանձնաժողովի ժողովներուն եւ «Խաղաղութիւն ու ապահովութիւն Ասիոյ մէջ» ու «Արդարութիւն եւ խաղաղութիւն աշխարհի մէջ» խորհրդաժողովներուն։
	բ. Արաբական Ծոցի Երկիրներու Եկեղեցիներու Խորհուրդ	
	Նկատի ունենալով Ծոցի շրջանին մէջ քրիստոնեաներու թիւին աճը, 14–17 Սեպտեմբեր 2009-ին, Պահրէյնի մէջ տեղի կ’ունենայ միջ-եկեղեցական համագումար մը` քննելու եւ ծրագրելու շրջանին մէջ միջ-եկեղեցական մարմնի մը կազմաւորումը: Նոյեմբեր 2012-ին, Միջին Արեւելքի Եկեղեցիներու Խորհուրդին օժանդակութեամբ կը հիմնուի Արաբական Ծոցի Երկիրներու Եկեղեցիներու Խորհուրդը, որուն հիմնադիրներէն կը դառնայ Մեծի Տանն Կիլիկիոյ Կաթողիկոսութիւնը։ Խորհուրդին գործադիր վարչութեան մէջ Մեծի Տանն Կիլիկիոյ Կաթողիկոսութիւնը ունի իր ներկայացուցիչները։ 	16 Նոյեմբեր 2012-ին, Խորհուրդէն պատուի-րակութիւն մը կ’այցելէ Անթիլիաս եւ կը ստանայ Վեհափառ Հայրապետին օրհնութիւնը։
	Նշեմ, թէ Մեծի Տանն Կիլիկիոյ Կաթողիկոսութիւնը մօտէն կը գործակցի բոլոր շրջանային միջ-եկեղեցական խորհուրդներուն հետ։
Ե. Վեհափառ Հայրապետին նախաձեռնութեամբ եւ հրաւէրով, 14 Յունիս 1996-ին, Անթիլիասի մէջ սկիզբ առած, Միջին Արեւելքի Արեւելեան Ուղղափառ եկեղեցիներու (հայ, ղպտի եւ ասորի) երեք հոգեւոր պետերու (Ն.Ս.Օ.Տ.Տ. Արամ Ա. Կաթողիկոս, Ն.Ս. Շնուտա Գ. Պատրիարք եւ Ն.Ս. Իգնատիոս Զաքքա Ա. Պատրիարք եւ վերջին երկուքի վախճանումէն ետք՝ Ն.Ս. Թաուատրոս Բ. Պատրիարք եւ Ն.Ս. Աֆրամ Բ. Պատրիարք) տարեկան հանդիպումները կը շարունակուին առաւել կազմակերպ եւ արդիւնալից կերպով նպաստելով շրջանին մէջ քրիստոնէական ներկայութեան եւ առաքելութեան։ Քոյր եկեղեցիներու երեք հոգեւոր պետեր յաջորդաբար կը հանդիպին Անթիլիասի, Գահիրէի եւ Դամասկոսի մէջ։ Երեք հոգեւոր պետերու հրապարակած տարեկան միացեալ յայտարարութիւնները եւ անոնց նշանակած մնայուն յանձնախումբի հետեւողական աշխատանքները դուրս կու գան ներ-եկեղեցական գործակ-ցութեան շրջագծէն եւ կը դառնան քրիստոնէական վկայութեան աղօթական եւ զօրակցական վաւերական արտայայտութիւններ՝ աշխարհասփիւռ հայ, ղպտի եւ ասորի հաւատացեալներու եւ միջ-եկեղեցական շարժումի կեանքին մէջ: Հարկ է նշել, թէ Միջին Արեւելքը ո՛չ միայն քրիստոնէութեան ծննդավայրն է, այլ՝ մշակոյթներու եւ կրօններու (յատկապէս քրիստոնեայ-իսլամ) գոյակցութեան ու համագործակցութեան օղակն է։ Հայ (Մեծի Տանն Կիլիկիոյ Կաթողիկոսութիւն), Ղպտի եւ Ասորի երեք Արեւելեան Ուղղափառ եկեղեցիներ իրենց հոգեւոր կեդրոնները (Լիբանան, Եգիպտոս եւ Սուրիա) եւ մեծաթիւ հաւատացեալներ ունին Միջին Արեւելքի մէջ։ 
	4–9 Մարտ 2000-ին, Անթիլիասի մէջ, երեք հոգեւոր պետերու երրորդ հանդիպումին ընթացքին, կրօնական յատուկ արարողութեամբ կը նշուի Յիսուս Քրիստոսի ծննդեան 2000-ամեակը։ 
	Ընդառաջելով Ռուս Ուղղափառ եկեղեցւոյ առաջարկին, երեք հոգեւոր պետեր մնայուն յանձնախումբին պարտականութիւն կու տան Ուղղափառ եկեղեցիներ-Արեւելեան Ուղղա-փառ եկեղեցիներ աստուածաբանական երկխօսութեան աշխատանքը առաւել լուսաբանելու համար հանդիպումներ ունենալ Ռուս Ուղղափառ եկեղեցւոյ աստուածաբաններուն հետ։
	Նշեմ նաեւ, թէ Արեւելեան Ուղղափառ եօթը հոգեւոր պետերու նշանակած խորհրդակցական յանձնախումբը ժողով կը գումարէ ամէն առթիւ, երբ Արեւելեան Ուղղափառ եկեղեցիներու ընտանիքը կը մասնակցի միջ-եկեղեցական ժողովի մը։ 
Զ. Համաշխարհային կազմակերպութիւններ այլեւս չեն բաւականանար իրենց սահ-մանափակ մասնագիտութիւններով եւ կառուցային դրուածքով։ Մարդիկ եւ կառոյցներ իրարու բացուելու հեւքի մէջ են։ Ամէն տեղ զանազան բնոյթի միջազգային ֆորումներ կը կազմա-կերպուին, ու կրօնական, ընկերային, տնտեսական, քաղաքական եւ այլ մարզերու մաս-նագէտներ համատեղ քննարկումներ կը կատարեն համայն մարդկութիւնը շահագրգռող հիմնահարցերու վերաբերեալ։ Բնականաբար, մեր Ս. Աթոռը եւս գործօն մասնակցութիւն կը բերէ այս հաւաքներուն։ 
	Կը թուեմ գլխաւորները. Միացեալ Ազգերու Կազմակերպութեան առնչուած համագումարներ, Իւնեսքոյի համագումարներ, Խաղաղութեան Մշակոյթ հիմնարկի հանդիպումներ, ոչ-կառավարական կազմակերպութիւններու համագումարներ, Ճափոնի Ռիշօ Քոսաքայ մար-դասիրական կազմակերպութեան հանդիպում, Քրիստոնէական Միջազգային Ֆորումի «Խտրականութիւն, հալածանք եւ նահատակութիւն՝ միասնաբար հետեւիլ Քրիստոսի» համագումար եւ Միջին Արեւելքի քրիստոնեաներուն նուիրուած հանդիպում (ֆորումին մէջ Մեծի Տանն Կիլիկիոյ Կաթողիկոսութիւնը ունի իր ներկայացուցիչը), Իւնեսքոյի արաբերէն լեզուով հրատարակած «Մշակութային արժէքներ քրիստոնեայ ու իսլամ կրօններուն մէջ» խորագիրը կրող գիրքին աշխատակցութիւն` Հայ Եկեղեցւոյ եւ Մեծի Տանն Կիլիկիոյ Կաթողիկոսութեան յատկացուած բաժնին մէջ, «Ծարաւ խաղաղութեան» համագումար, «Ապրելու իրաւունք» համագումար, գաղթականներու համագումարներ, Massachusetts Institute of Technology-ի հետ գործակցութիւն, Քաղաքակրթութիւններու տիալոկի համաշխարհային ֆորումի համագումար, Իւնեսքոյի եւ քաղաքակրթութիւններու երկխօսութիւն, Համաշխարհային Ֆորումի «Մշակոյթներու եւ քաղաքակրթութիւններու երկխօսութիւն» համագումար, Պաղեստին-Իսրայէլ ֆորումի «Խոստացուած հողամաս– իսրայէլեան եւ պաղեստինեան տագնապը» համագումար, Կրօններու Համաշխարհային Ֆորումի Համագումար, պաղեստինեան դատին նուիրուած համագումար, աշխարհի մեծ ութեակի նախապատրաստութեան կրօնաւորներու համագումար, Պայպըլ Լենտզ միջազգային կազմակերպութեան հետ գոր-ծակցութեան ժողով, Ուըրլտ Վիժըն միջազգային կազմակերպութեան հետ գործակցութեան ժողով, Լիբանանի քրիստոնեայ խորհուրդներու եւ լիկաներու միութեան ժողովներ (միութեան մէջ Մեծի Տանն Կիլիկիոյ Կաթողիկոսութիւնը ունի իր ներկայացուցիչը), տեղեկատուական համագումար եւ Արեւելեան քրիստոնեաներու համախմբումի հանդիպումներ (համախմբու-մին մէջ Մեծի Տանն Կիլիկիոյ Կաթողիկոսութիւնը ունի իր ներկայացուցիչը)։ 

Միջ-եկեղեցական եւ միջազգային յարաբերութիւններու ընթացքին, Մեծի Տանն Կիլիկիոյ Կաթողիկոսութեան ներկայացուցիչներուն մէջ կան կարեւոր թիւով տիկիններ ու երիտասարդներ։ 
	Մեր Ս. Աթոռի կին ներկայացուցիչները տեղական եւ շրջանային բազմաթիւ հան-դիպումներու կողքին, կը մասնակցին «Ի՞նչ կը նշանակէ քրիստոնեայ ըլլալ», «Կինը Միջին Արեւելքի մէջ», «Կնոջ եւ այր մարդու կերպարը լրատուական միջոցներու ընդմէջէն», «Վայրագութիւն կիներու դէմ - այր եւ կնոջ դերը ներկայ ընկերութեան մէջ», «Բռնութեան յաղթահարումի տասնամեակը եւ կիները», «Կիները առաքելութեան մէջ», «Ուղղափառ եկեղեցիները եւ կնոջ դերակատարութիւնը եկեղեցւոյ կեանքին մէջ», «Կինը Եւրոպայի մէջ», «Արդարութիւն, խաղաղութիւն եւ ստեղծագործութիւն», «Կիները հոգեւոր կեանքի մէջ», «Դիմագրաւում տնային վայրագութեան» միջազգային համագումարներուն ու Համաշխարհային ուսանողական քրիստոնէական միութեան միջազգային ծրագրաւորումի կիներու համաժողովին, ինչպէս նաեւ՝ «Եւրոպայի կիներու ակադեմիայի» դասընթացքին։
	Դպրեվանքն ու Հայ Եկեղեցւոյ Համալսարանական Ուսանողներու Միութիւնը (ՀԵՀՈՄ) տեղական եւ շրջանային բազմաթիւ հանդիպումներու կողքին, կը մասնակցին եկեղեցական խորհուրդներու, համաշխարհային ուսանողական քրիստոնէական միութեան (Մեծի Տանն Կիլիկիոյ Կաթողիկոսութիւնը ունի իր ներկայացուցիչը), Ուղղափառ եկեղեցիներու երիտասարդներու միութեան եւ Միջին Արեւելքի Արեւելեան Ուղղափառ եկեղեցիներու միութեան համաժողովներուն ու «Բռնութեան դէմ պայքար», «Եկեղեցին եւ դաստիարակութիւնը ընդդէմ վայրագութեան», «Մարդկային իրաւունքներու հետապնդում», «Երիտասարդութեան մասնակցութիւնը բարգաւաճումի ծրագիրներուն», «Միջ-եկեղեցական շարժումը այսօր եւ վաղը», «Կենսոլորտի օր», «Քրիստոնեաներու ներկայութիւնը արաբական աշխարհին մէջ», «Երի-տասարդութիւնը եկեղեցւոյ մէջ երրորդ հազարամեակին», բանտարկեալներու, «Եկեղե-ցիներու բարօրութիւնը» եւ «Երիտասարդութիւնը Միջին Արեւելքի մէջ» միջազգային համա-գումարներուն։
Է. Վեհափառ Հայրապետը եւ Մեծի Տանն Կիլիկիոյ Կաթողիկոսութեան ներկայացուցիչները կը մասնակցին զանազան երկիրներու մէջ տեղի ունեցած միջ-եկեղեցական տեղական, շրջանային եւ միջազգային աղօթքներու, համագումարներու, ժողովներու, դասախօսութիւններու ու հանդիսութիւններու։ 
	Կը նշեմ գլխաւորները.
	ա. Աղօթքներ` եկեղեցւոյ միութեան (տարեկան), ասորիներու եւ քաղդէացիներու 1915-ի նահատակներուն, «Թեզէ» էքիւմէնիք միաբանութեան ու Տուպրովնիքի (Խրուաթիա) պաշտ-պան հայազգի սուրբին` Ս. Վլաս Հայրապետի։
	բ. Համագումարներ` «Քրիստոնէութեան ապագան Միջին Արեւելքի մէջ», նահատակութիւն, փոխակերպող էքիւմէնիզմ, Բողոքական շարժումի 500-ամեակ, Իրաքի քրիս-տոնեաներու վիճակ, ասորական մշակոյթ, «Ալֆա դասընթացք»ի Ուղղափառ եկեղեցիներու Աստուածաշունչի սերտողութիւն, ծիսագիտութիւն, «Միջ-եկեղեցական շարժումը ի սպաս քրիստոնէական վկայութեան Միջին Արեւելքի մէջ», Մերձաւոր Արեւելքի Գերմանախօս Աւետարանական եկեղեցիներ, Ուղղափառ լրագրողներ, Տիեզերական Պատրիարքութեան բնապահպանութիւն, քրիստոնէական դաստիարակութիւն եւ Ուըրլտ Վիժըն միջազգային կազմակերպութեան երիտասարդական։ 
	գ. Ժողովներ` Գերմանական եկեղեցիներու համաժողով, «Քրիստոնեաները Միջին Արեւելքի մէջ», Լիբանանի Աստուածաշունչի ընկերութեան վարչութիւն, Լիբանանի եւ Սուրիոյ Աստուածաշունչի ընկերութեան վարչութիւններ, եկեղեցական ընտանիքներու քարտու-ղարներու խորհրդակցական յանձնաժողով (Մեծի Տանն Կիլիկիոյ Կաթողիկոսութեան ներկայացուցիչը ատենապետութիւնը կը վարէ 2012–2014-ին), «Սաթ 7» քրիստոնէական պատկերասփիւռի կայանի վարչութիւն, Լիբանանի վարժարաններու կրօնի դասագիրքերու պատրաստութեան յանձնախումբ, Իրաքի գաղթականներուն եւ կարիքաւորներուն օժանդակութիւն, Սուրիոյ գաղթականներուն եւ կարիքաւորներուն օգնութիւն, «Լիբանանի խնամատարութիւն» ու Միջին Արեւելքի քրիստոնեաներու համախմբում։
	դ. Դասախօսութիւններ` Մերձաւոր Արեւելքի աստուածաբանական համալսարանի ուսանողներուն Անթիլիասի մէջ, Մերձաւոր Արեւելքի աստուածաբանական համալսարան, Սէն Ժոզէֆ համալսարան, Հայկազեան համալսարան, Պերլինի համալսարան եւ Լիբանանի Աստուածաշունչի ընկերութիւն. 
	ե. Հանդիսութիւններ` «Սուրբ ընտանիքի ուղեւորութիւնը Եգիպտոս», «Թելէ Լիւմիէր» քրիստոնէական պատկերասփիւռի կայանի հիմնադրութեան տարեդարձ եւ Մոնաքոյի Ս. Աստուածածին մայր տաճարի հիմնադրութեան 100-ամեակ։ 
Ը. Վեհափառ Հայրապետը բանիւ, գործով եւ բեղուն գրչով կը ծառայէ միջ-եկեղեցական շարժումին` իր մտահորիզոնին արգասիքը բաշխելով հայ եւ օտար ընթեր-ցողներուն։ Նորին Սրբութեան հրատարակած գիրքերը լայն չափով կը քննարկեն միջ-եկեղեցական, աստուա-ծաբանական ու միջ-կրօնական խնդիրներ։

Է. ՎԿԱՅՈՒԹԻՒՆՆԵՐ
Միջ-եկեղեցական շարժումին Վեհափառին բերած մեծ նպաստին մասին վկայած են նաեւ օտարներ։ Վկայութիւններէն ոմանք տպուած են A Journey of Faith, Hope and Vision (2010 Antelias) հատորին մէջ։ Կը մէջբերեմ քանի մը վկայութիւններ.

His All Holiness Bartholomew III (Turkey)
Ecumenical Patriarch 
We recall with thankfulness his endeavours to make the voice of our “Christian East” be heard in the wider ecumenical circles, particularly in the World Council of Churches, and of his efforts to promote Christian unity, both in the Middle East and in the entire Oikoumene.

His Holiness Ignatius Zakka I Iwas (Syria)
Patriarch of Antioch and All the East 
His Holiness assumed important positions in the ecumenical movement and became the source of pride not only for the Armenian Church but also for our churches. We are proud of his accomplishments in world Christendom and the ecumenical movement. The churches gained greatly of his knowledge, experience and leadership.



His Beatitude Daniel (Romania)
Patriarch of the Romanian Orthodox Church 
In the course of the 16 years while he was the Moderator of the Central Committee of the World Council of Churches, we sensed His Holiness’ wisdom, which helped him to find the best ways of rapprochement among people, irrespective of their nationality, language, culture or even religious affiliation. Every time we met His Holiness, we noticed his skilfulness stemmed from his thorough theological knowledge rooted in the Orthodox faith, open to inter-Christian cooperation and interreligious dialogue.

His Eminence Cardinal Walter Kasper (Vatican)
President of the Pontifical Council for Promoting Christian Unity
Undoubtedly knew the world, who had vast ecumenical experience, and who above all had an intelligent and perceptive view about the future and how the ecumenical movement should progress.
Presented a thorough analysis of the ecumenical situation and a precise program for the immediate future. This presentation was not delivered in an old Oriental style, but reflected modern, almost Western, analytical thinking and precise objective-oriented management and ecumenical openness.
Catholicosate of Cilicia can be proud to have such a leader in a world marked by deep change and many new challenges.

Rev. Dr. Emilio Castro (Uruguay), 
General Secretary of the World Council of Churches
I have had many chances to meet him in the most diverse ecumenical occasions. Always I have recognized the depth of his ecumenical vocation. He always reminded us that ecumenism is not something added but substantial to the being of the Church.

Rev. Dr. Samuel Kobia (Kenya)
General Secretary of the World Council of Churches
Whether in small groups or at large conferences the personality of H.H. Aram I is distinguishable. You can not miss him in a crowd. He commands attention not only when on the chair, which he often is, but even as a contributor in discussions and deliberations; for he is a consummate debater. He speaks clearly, presents his views methodically and convincingly; he is systematic in his thinking and he is an effective communicator.
I consider myself highly privileged to have worked closely with His Holiness during my time as senior staff in the WCC, and later as General Secretary. I became General Secretary during the last three years of his moderatorship of the WCC’s Central Committee. Thus he gave me invaluable counsel as I settled in this position. I count him as an ecumenical mentor who has had positive influence on me.

His Grace Dr. Karl Gustav Hammar (Sweden)
Archbishop of Uppsala
Why has His Holiness Aram I been such an important gift to the Church Universal and to the Ecumenical Movement? Of course there are many answers to such a question and the real answer remains a mystery, as all real gifts have a dimension of the mystery of the Giver. But with my limited experience and after the few real encounters we have had, I still have a suggestion to an answer. His Holiness is a Listener.

Rev. Dr. Norman Shanks (Scotland)
Member of the Central Committee of WCC
I valued Catholicos Aram’s competence as a chairman, with a clear sense of priorities, and a firm hand in dealing effectively with the business to be transacted. I was struck by the breadth of his vision, the power of his insight, the range of his scholarship and the depth of his faith in his addresses as Moderator. Most of all perhaps, behind the cloak and responsibilities of his high office, I was able to perceive and appreciate his humanity, his concern for others, his encouragement and his sense of humour.

Rt. Rev. Dr. Zacharias Mar Theophilus (India)
Member of the Central Committee of WCC
The theologian in him found powerful expression through the moderator’s reports, interventions and many extempore speeches on several occasions at different places and church headquarters. He could easily rise to the occasion and his oratory kept people spell bound. Since he is a very good conversationalist and could talk on any topic, conversing with him was easy and enriching. A strong orthodox as he is, his western education and ecumenical experiences and interactions have made him an universalist.
WCC with nearly 350 denominations ranging from Orthodox to Pentecostals comprised of conservatives, radicals, liberals, feminists, youths and dalits. All could accept His Holiness as their champion because of his unique personality and unquestionable transparency.

Fr. Dr. K.M. George (U.S.A.)
Principal, Orthodox Theological Seminary
His Holiness Aram I, Catholicos of the Holy See of Cilicia, is called to be a leader in every respect. His unswerving faithfulness to his calling from above has been abundantly testified by his continuing life and work amidst us in the contemporary world. For those of us who had once known him as a dynamic and visionary young priest it is no surprise that he later rose to assume such lofty heights of international and ecumenical leadership.
As the first ever Orthodox and the youngest person to become the Moderator of the World Council of Churches and then to be unanimously reelected for a second term, Catholicos Aram exemplified the ecumenical vocation in several ways.
In the Executive and Central Committees of the WCC, Catholicos Aram I had always displayed his special gift to unravel knotty issues to the satisfaction of all.
Catholicos Aram I reads the fine print of changing times. His literacy in the writing on the walls helps him guide the ecumenical movement with great discernment.

Rev. Dr. Clifton Kirkpatrick (U.S.A.)
Member of the Executive Committee of WCC
One event that I still remember well and quote often was a Moderator’s Report that His Holiness made to the Central Committee early in the new millennium. He caught all of our attention when he reminded us that the greatest threats to the Christian Church in the 20th century were the “isms” - Nazism, Facism, Communism, Capitalism, Racism, Sexism and the like.

His Grace Bishop Dr. Hans Gerny (Switzerland)
Member of the Central Committee of WCC
Aram I was not afraid of serious discussions and open-minded theological work. The “Special Commission on Orthodox Participation in the WCC” was also a fruit of his deep ecumenical commitment.
And when in the 7th General Assembly in Harare the situation became even more difficult and uncertain, he did not hesitate to take over the responsibility of the Moderator for a second period. No Moderator before him did so. And this second period was even more difficult! That means that beside his heavy responsibilities as Catholicos of Cilicia he was Moderator of the World Council of Churches for 14 years! His Moderator’s Reports are unforgettable for their theological substance, for their political and diplomatic cleverness and for their courage.

Rev. Dr. Hector Mendez (Cuba)
Member of the Central Committee of WCC
Many of us, Protestants who are members of the Central Committee have learned a lot from the Orthodox contribution to the ecumenical movement through the participation of His Holiness. This came about through his reports, comments, and his own initiatives, calling always for a consensus in the middle of difficult times.
It is important for me to highlight the capacity of His Holiness Aram I to handle many difficult issues with serenity and tranquility and at the same time with an open mind. Many were the difficult times we went through during those two periods: from Canberra in 1991 to Harare in 1998, and continuing to Porto Alegre in 2005. Nevertheless, at all times His Holiness comported himself as a true servant of God, combining two typical characteristics of his personality: humility and spiritual authority.

Rev. Dr. Joan Brown Campbell (U.S.A.)
General Secretary of National Council of Churches of U.S.A.
Catholicos Aram I became a major voice for unity in a hunger-hurting and war-weary world. He served as Moderator of the World Council of Churches for fifteen years and was often a voice of reason. When ecumenical ties were frayed, His Holiness would lift up the ecumenical vision of justice and peace. His contribution to the World Council of Churches was beyond Christian Unity. He believed in and shared his passion for a world where every faith was to be respected and honoured. He understands profoundly that a peaceful world is a world where people of faith find common ground and give of themselves for the betterment of humanity.

Ը. ՅԱՐԱՏԵՒ ՈՒԽՏԱԳՆԱՑՈՒԹԻՒՆ
	Բանական կեանքը եւ անմահ գործը ագուցող՝ «Մարդ է, որ գործէ զերկիր» սկզբունքով իմաստընկալ կեանքի եւ քրտնաթոր աշխատանքի գիրքը` Աստուածաշունչը մեզի կը սորվեցնէ, թէ Աստուած մարդը ստեղծելէ ետք, անոր կը վստահի երկիրը ծաղկեցնելու գործը։ Միջ-եկեղեցական շարժումը եւս կը ծառայէ Աստուծոյ մարդոց յանձնած հունտերու սերմանումին` երկինքի թագաւորութեան հաստատումին բարեզարդութեամբ, որուն անդադրում եւ լայնախոհ մշակներէն է Վեհափառ Հայրապետը, անդուլ աշխատասիրութեան եւ պայծառ յառաջատեսութեան առանձնայատկութիւններով օժտուած:
	Վեհափառ Հայրապետը կը պատգամէ հետեւիլ ԿԵԱՆՔԻ՛ ԵՒ ԳՈՐԾԻ՛ ԷՔԻՒՄԷՆԻԶՄԻՆ, երբ հարցազրոյցի մը ընթացքին կ’ըսէ. «Եկեղեցիները կոչուած են միասնաբար քննելու ու դիմագրաւելու ընկերութեան տագնապներն ու մարտահրաւէրները, միաժամանակ գործակցութեան նոր ճամբաներ որոնելով։ Այսօր եկեղեցիները, ներառեալ Հայ Եկեղեցին, կը դիմագրաւեն ընկերային ու բարոյական լուրջ հարցեր. չենք կրնար անտարբեր մնալ այդ հարցերուն նկատմամբ։ Այսօր, նեղ օղակներու մէջ չենք ապրիր, փակ դռներու ետին չենք գտնուիր. կ’ապրինք անցանկապատ ընկերութեան մէջ, ուր ամէն տեսակ խնդիրներ ու երեւոյթներ կը թափանցեն մեր կեանքէն ներս։ Ինչպէս բոլոր եկեղեցիները նաեւ Հայ Եկեղեցին պարտաւոր է այս հարցերը լուրջ քննարկումի ենթարկելու թէ՛ առանձնապէս եւ թէ այլ եկեղեցիներու հետ գործակցաբար։ …[Միջ-եկեղեցական եւ միջ-կրօնական] հանդիպումները նաեւ կարեւոր են մեր եկեղեցին, մեր հայրենիքը ու ազգային պահանջատիրութիւնը օտարներուն բանալու եւ մեր տեսակէտներն ու սպասումները պարզելու իմաստով։ …Ներկայ աշխարհին մէջ մեր յարաբերութիւնը ուրիշներուն հետ էական է, ամէ՛ն իմաստով։ Այդ յարաբերութիւնը պէտք է դառնայ աւելի կազմակերպ, հետեւողական ու արդիւնալից։ Ա՛յս է որ կը փորձէ կատարել Մեծի Տանն Կիլիկիոյ Կաթողիկոսութիւնը» (ՀԱՍԿ, Յուլիս–Օգոստոս 2018, էջ 355)։
	Երախտագիտական եւ շնորհաւորական զգացումներով, յօդուածս կը փակեմ սիրոյ վարդապետին՝ մեր Տիրոջ Յիսուս Քրիստոսի գնահատական խօսքով՝ «Ապրի՛ս, բարի եւ հաւատարի՛մ ծառայ, քանի այդ փոքրիկ գումարը շահարկելու մէջ հաւատարիմ գտնուեցար, քեզ աւելի մեծ գործերու պատասխանատու պիտի կարգեմ, եկուր եւ մասնակից եղիր տիրոջդ ուրախութեան» (Մտ 25.21)։
	Նորին Սրբութեան քսանհինգամեայ գահակալութեան յոբելեանին, կը վերյիշեցնեմ, թէ Վեհափառ Հայրապետի գործունէութեան ունկնդիր կը մնան անոնք, որոնք ականջ ունին թող լսեն (Մտ 13.9) աստուածահունչ հրաւէրին, եւ աւելի քան յիսուն տարուան հայ հոգեւորականի ու միջազգային էքիւմէնիք պատգամաբերի ծառայութեան անդաստանը անկոտրում կամքով եւ ոգեշնչող կշռոյթով սիրոյ, հաւատքի ու համբերութեան գործերով կը շարունակէ հերկել եւ ծաղկազարդել` չընկրկելու, տոկալու եւ յառաջդիմելու իրատես ներուժով լեցնելով հայ ազգի զաւակները։ 
	1 Յուլիս 1995-ին, կաթողիկոսական օծումէն առաջ, երբ ընտրեալ Վեհափառ Հայրա-պետը իր ուխտը կը կատարէր ըստ Մաշտոցի, հետեւեալ բառերով. «Բոլորապտուղ նուիրումով ինքզինքս ընծայել աստուածադիր օրէնքներու եւ կաթողիկոսական պարտաւորութիւններու անվթար կատարումին», ահաւասիկ քսանհինգ տարիէ ի վեր Աստուծոյ հնազանդութեամբ գօտեպնդուած եւ կաթողիկոսական պարտաւորութիւններով ծանրաբեռն, վաստակեալ բայց ոչ պարտասեալ, Նորին Սրբութիւնը նաեւ կը շարունակէ կոչումի համազօր գիտակցութեամբ իր միջ-եկեղեցական յարաբերութիւններու եռանդուն աշխատանքը` որպէս հրաւիրակ եկեղեցաշէն ու ազգաշահ բարեբաշխ ներգործութեան։
	15 Փետրուար 2006-ին, Եկեղեցիներու Համաշխարհային Խորհուրդի 9-րդ համաժողովի ընթացքին, երբ Վեհափառ Հայրապետը, որպէս Խորհուրդի ատենապետ, իր վերջին զեկոյցը կը ներկայացնէր, հետեւեալ մտորումները կը կատարէր եւ կուռ խոստումը կու տար, որ որպէս «ի քոյոց քեզ» մատուցուած ընծայ Նորին Սրբութեան փոխանցելով, կ’աւարտեմ միջ-եկեղեցական անաւարտ ուխտագնացութեան վկայութիւնը հանդիսացող այս նշմարը. 
	«Միջ-եկեղեցական ճանապարհորդութիւնը հաւատքի եւ յոյսի ուխտագնացութիւն մըն է։ Ես այս ուխտագնացութեան սկսայ 1970-ական թուականներէն։ Շնորհակալութիւն կը յայտնեմ Աստուծոյ, որ ինծի առանձնաշնորհումը պարգեւեց Իրեն ծառայելու նաեւ Եկեղեցիներու Համաշխարհային Խորհուրդին ճամբով։ 
	Էքիւմէնիզմը էութեանս մաս կը կազմէ։ Երկար տարիներու փորձառութեամբ հարստացած, աւելի՛ պիտի նուիրուիմ միջ-եկեղեցական շարժումին։ Աստուծոյ օգնութեամբ, որպէս էքիւմէնիք ուխտաւոր մը, պիտի շարունակեմ հաւատքի եւ յոյսի այս ճանապարհորդութիւնս` միշտ ձեզի եւ աշխարհով մէկ գտնուող բազմաթիւ անձերու աղօթակից մնալով»։
	Հայ Եկեղեցւոյ հաւատաւոր զաւակներուն թարգմանը դառնալով եւ առաքելական հաստատումը պատշաճեցնելու ազատութիւնը արտօնելով ինքզինքիս, կ’ըսեմ. Վեհափառ Հայրապե՛տ, քաջ գիտենք ձեր անյողդողդ կամքն ու աննկուն խառնուածքը. Ս. Հոգւոյն շնորհներով հանդերձեալ, թող ձեր տակաւին կատարելիք մեծ գործերը նախկիններէն աւելի՛ն ըլլան եւ գալիք նուաճումներուն գալարքը բանալով` շարունակեն յարդարել մեր բանաւոր ածուն։

